Deväť turistov sa v Austrálii hromadne predávkovalo neznámou drogou

SYDNEY. Deväť zahraničných turistov museli vo štvrtok hospitalizovať v západoaustrálskom meste Perth po tom, čo sa pravdepodobne predávkovali doposiaľ neznámou syntetickou drogou. Informovala o tom agentúra DPA s odvolaním sa na austrálske médiá. Medzi deviatimi obeťami sú piati občania Francúzska, dve Nemky, jeden Talian a jeden občan Maroka. Dve ženy a siedmich mužov vo veku 21-25 rokov previezli do nemocnice po tom, čo v dome na perthskom predmestí Victoria Park šnupali zatiaľ neznámy biely prášok, pričom na ich stav upozornil ďalší člen skupiny, ktorý sa náhodou vrátil domov a zalarmoval záchranárov. Niektorí z postihnutých boli po prevoze do nemocnice v bezvedomí, iní čiastočne pri vedomí, avšak trpeli halucináciami, úzkosťou a zmätenosťou. Dvaja z francúzskych občanov sú v kritickom stave. Nemecká turistka je v stabilizovanom stave a nachádza sa v umelom spánku. Ostatných po ošetrení z nemocnice prepustili. Denník Daily Mail Australia uviedol, že drogou, ktorú skupina užila, bol pravdepodobne skopolamín. Ten sa využíva najmä pri liečbe kinetózy, avšak čoraz častejšie nachádza uplatnenie aj ako "znásilňovacia droga". Či skutočne išlo o túto látku, by mali ešte v priebehu štvrtka potvrdiť laboratórne testy.


Taliansky basketbalista udrel súpera a zlomil si kosť v ruke

Danilo Gallinari bude podľa predbežných odhadov pauzovať 40 dní.

RÍM. Taliansky basketbalista Danilo Gallinari sa zranil kurióznym spôsobom. V nedeľňajšom medzištátnom prípravnom stretnutí s Holandskom (66:57) udrel protihráča a zlomil si palcovú záprstnú kosť v pravej ruke. Talianska basketbalová federácia (FIP) odhadla dĺžku jeho rekonvalescencie na 40 dní. Vynechá tak majstrovstvá Európy (31. augusta - 17. septembra). Gallinari pôsobí na klubovej úrovni v zámorskej NBA v klube Los Angeles Clippers. Ten ho angažoval z Denveru trojcestnou výmenou, do ktorej sa zapojila aj Atlanta.


Moskva odmietla ultimátum k vyjadreniu o otrave, Trump podporil Mayovú

Rusko sa malo vyjadriť k otázke, či stálo za otrávením bývalého ruského agenta Sergeja Skripaľa.

LONDÝN/MOSKVA/WASHINGTON. Rusko v utorok odmietlo ultimátum zo strany Veľkej Británie, aby sa do utorka večera vyjadrilo k otázke, či stálo za otrávením bývalého ruského agenta Sergeja Skripaľa, alebo nie. Podľa príspevku, ktorý v utorok ruské veľvyslanectvo vo Veľkej Británii zverejnilo na Twitteri, sa Rusko k situácii vyjadrí len v prípade, ak mu Londýn poskytne vzorku látky, ktorou bol Skripaľ otrávený. Britská premiérka Theresa Mayová v utorok o situácii telefonovala aj s americkým prezidentom Donaldom Trumpom a ten ju uistil, že Spojené štáty stoja pri Veľkej Británii. "Moskva neodpovie na ultimátum Londýna skôr, ako obdrží vzorky chemickej látky, o ktorej britskí vyšetrovatelia hovoria," napísalo v utorok na Twitteri ruské veľvyslanectvo v Londýne. Nadviazalo tak na požiadavku, aby do vyšetrovania bolo zapojené aj Rusko, ktorá z Moskvy zaznela už v utorok ráno. Rusko vyhlásilo, že Veľká Británia má podľa medzinárodných zmlúv o chemických zbraniach dokonca povinnosť vyšetrovať túto záležitosť v súčinnosti s Ruskom.Americký prezident Trump sa v utorok pridal k tlaku Londýna na Moskvu, keď vyhlásil, že ruská vláda musí poskytnúť "jednoznačné dôkazy" o tom, ako sa nervovo paralytická látka sovietskej výroby ocitla na území Veľkej Británie. Podľa komuniké Bieleho domu sa Trump s Mayovou v utorňajšom telefonickom rozhovore zhodli, že tí, ktorí používajú "tieto ohavné zbrane a jasne tým porušujú medzinárodné normy, musia niesť dôsledky". Trump Mayovú ubezpečil, že Washington "stojí plne pri Veľkej Británii". Medzi Moskvou a Londýnom sa v súvislosti s otrávením Skripaľa a jeho dcéry rozhorel v utorok aj spor v mediálnej oblasti a obe krajiny si hrozia zákazom vysielania pre médiá druhej strany. Britský mediálny regulátor Ofcom najskôr pohrozil, že v súvislosti s dezinformáciami, ktoré v tejto kauze šíri, by mohla prísť vo Veľkej Británii o licenciu ruská televízia RT. Hovorkyňa ruského ministerstva zahraničných vecí Maria Zacharová na to reagovala vyhlásením, podľa ktorého Rusko môže zakázať rovno všetky britské médiá. "Ak oni zatvoria RT, potom nebude môcť v Rusku pôsobiť ani jedno britské médium," vyhlásila Zacharová.Mayová v pondelok v prejave na pôde britského parlamentu informovala, že Skripaľ a jeho déra Julia boli otrávení nervovo paralytickou látkou známou ako Novičok, ktorú vyrábala armáda Sovietskeho zväzu na konci Studenej vojny. To, že sa táto látka objavila na území Veľkej Británie, má podľa Mayovej len dve možné vysvetlenia - buď šlo o útok zo strany ruského štátu, alebo Rusko stratilo kontrolu nad vysoko nebezpečnou smrtiacou látkou, ktorú vlastní. Mayová v pondelok informovala, že ruský veľvyslanec vo Veľkej Británii dostal čas do utorka večera, aby britskej vláde oznámil, ktorá z týchto dvoch možností je pravdivá. Ak sa potvrdí, že šlo o útok Ruska, britská vláda to bude považovať ze "nezákonné použitie sily zo strany ruského štátu proti Spojenému kráľovstvu", oznámila Mayová. "Takýto bezcharakterný pokus o vraždu nevinných civilistov na našom území nebudeme tolerovať," vyhlásila britská premiérka.Skripaľa a jeho dcéru Juliu našli 4. marca v bezvedomí na lavičke v obchodnom dome v anglickom meste Salisbury. Obaja sú odvtedy v nemocnici v kritickom stave. V nemocnici je aj policajt, ktorý s nimi ako prvý po útoku prišiel do styku, ten však už komunikuje s okolím.Skripaľa v roku 2004 v Rusku zatkli ako dvojitého agenta pracujúceho aj pre britské výzvedné služby. V roku 2006 ho obvinili, že od roku 1995 pracoval pre britské tajné služby a poskytoval im informácie o ruských tajných agentoch pôsobiacich v Európe. Odsúdili ho na 13 rokov, no po štyroch rokoch strávených za mrežami ho v roku 2010 prepustili v rámci výmeny špiónov medzi Ruskom a Spojenými štátmi. Veľká Británia opätovne preskúma asi 14 úmrtí s možnou súvislosťou s Ruskom, avizovala v utorok v Londýne šéfka britského rezortu vnútra Amber Ruddová. Niektoré z prípadov siahajú viac ako desať rokov do minulosti. Najnovším z nich je úmrtie podnikateľa, bývalého spolupracovníka medzičasom už tiež nebohého ruského oligarchu Borisa Berezovského. Podľa ruských zdrojov sa na tele tohto 69-ročného muža odsúdeného vlani v Rusku v neprítomnosti na osem rokov väzenia za machinácie s finančnými prostriedkami leteckej spoločnosti Aeroflot, pranie špinavých peňazí a ďalšie finančné trestné činy našli stopy po dusení. Gluškov žil od roku 2010 vo Veľkej Británii, kde mu udelili politický azyl. Antiteroristický útvar britskej polície, ktorý vyšetruje túto kauzu, zatiaľ príčinu podnikateľovho úmrtia neoznámil. Britské policajné zložky však zatiaľ nevidia žiadnu súvislosť medzi úmrtím podnikateľa a atentátom na dvojitého agenta Sergeja Skripaľa a jeho dcéru Juliju. Obaja boli podľa informácií britskej premiérky Theresy Mayovej s najväčšou pravdepodobnosťou otrávení mimoriadne účinnou nervovoparalytickou bojovou látkou novičok, ktorá sa v časoch studenej vojny v 70.-80. rokoch vyrábala v bývalom Sovietskom zväze.


Rusi chcú vypnúť LinkedIn, môže ísť o odvetu za stíhanie hackera

Firma úradom nevysvetlila, kde uchováva dáta o občanoch Ruska.

MOSKVA, BRATISLAVA. Kariérna sociálna sieť LinkedIn sa v Rusku čoskoro odmlčí. Nie však pozastavením svojich služieb, ale blokovaním zo strany úradov a poskytovateľov internetu. Firma totiž úradom nevysvetlila, akým spôsobom zaobchádza s údajmi užívateľov. Ruská legislatíva nadnárodným firmám prikazuje, aby všetky údaje o ruských občanoch ukladala na serveroch na jeho území. Iba tak vraj existuje právna istota, že dáta nebudú môcť byť legálne zneužité a spracované v rámci voľnejších pravidiel, ktoré platia v iných krajinách sveta. Rovnakú legislatívu rieši aj Európska únia či iné krajiny sveta. LinkedIn podľa denníka The Moscow Times na niekoľko výziev ruských úradov nereagoval, a nepreukázal, že s dátami zaobchádza predpísaným spôsobom. Rozruch prichádza v čase, keď americké úrady obvinili ruského občana, že ešte v roku 2012 vnikol do serverov služieb Dropbox, Formspring a LinkedIn. Hacker vtedy poslal škodlivý kód jednému zo zamestnancov LinkedIn, vďaka ktorému získal prístupové údaje k serverom. Zo služby LinkedIn vtedy uniklo sto miliónov mien a hesiel, čo FBI pripisuje práve aktivite obvineného Nikulina. Washington obvinil Rusko z koordinácie tejto hackerskej akcie, vedenie krajiny to však popiera. Hackera zatkli začiatkom októbra na území Česka, Rusko sa podľa magazínu Phys.org snaží zabrániť jeho vydaniu do Spojených štátov.


Apple predstavil nové iPhony. Odhalenie prvýkrát vysielal na YouTube

Videoprenos

Apple novinky

Podcast Klik

Analýza

Lacný iPhone

Spoločnosť Apple predstavila nové modely telefónu iPhone. Živý prenos z predstavovania nových produktov a služieb Apple začal v utorok o 19:00 nášho času. Záznam môžete sledovať v priloženom videu. Apple ukáže tri nové telefóny a tiež nové hodinky Apple Watch. Spustil tiež službu Apple TV+, ktorá má byť už tento rok dostupná aj na Slovensku. Každoročnú septembrovú akciu historicky prvýkrát vysielal aj YouTube.


Zomrela Bibi Anderssonová známa z Bergmanových filmov

ŠTOKHOLM. Vo veku 83 rokov zomrela v nedeľu v Štokholme švédska herečka Bibi Anderssonová, ktorá sa preslávila najmä vďaka dlhoročnej spolupráci s režisérom Ingmarom Bergmanom. Pre agentúru AFP to potvrdila dcéra zosnulej. Berit Elisabeth Anderssonová sa narodila v roku 1935 vo švédskej metropole, kde aj vyštudovala herectvo. S Ingmarom Bergmanom začala spolupracovať v 50. rokoch minulého storočia a v jeho filmoch sa objavovala až do 70. rokov. Pravdepodobne najznámejšie sú jej úlohy z Bergmanových klasických snímok Siedma pečať (1957), Lesné Jahody (1957) a najmä Persona (1966), ktorá jej priniesla najväčšiu slávu. V roku 1963 získala jednu z hlavných cien medzinárodného filmového festivalu v Berlíne: Strieborného medveďa za najlepší ženský herecký výkon vo filme Milenka režiséra Vilgota Sjömana. Anderssonovej bohatá herecká kariéra, v rámci ktorej účinkovala vo vyše 50 švédskych, európskych či amerických filmoch, sa uzavrela v roku 2009, keď utrpela mozgovú príhodu a ochrnula na polovicu tela. Podľa šéfa Bergmanovej nadácie Jana Holmberga bola Bibi Anderssonová svojbytnou a výraznou umeleckou osobnosťou napriek tomu, že bola spájaná predovšetkým s týmto legendárnym švédskym režisérom. Okrem herectva sa venovala aj divadelnej réžii.


Zlaté glóbusy získali Nicole Kidmanová,  Elisabeth Mossová či Sterling K. Brown

Úspech zožali aj snímky Služobníčkin príbeh či Coco.

BEVERLY HILLS. V kalifornskom Beverly Hills udelili ceny v rámci nedeľňajšieho 75. ročníka Zlatých glóbusov. Nicole Kidmanová zvíťazila v kategórii najlepšia herečka v minisérii alebo TV filme. Cenu si odniesla za svoju úlohu v televíznom seriáli HBO Veľké malé klamstvá. Medzi ďalšími ocenenými boli aj herečka Rachel Brosnahanová,  Elisabeth Mossová, herci Sam Rockwell, Sterling K. Brown, James Franco, Gary Oldman, herečka Saoirse Ronanová, Allison Janneyová, Laura Dernová či herci Alexander Skarsgard  a Aziz Ansari. Úspech zožali aj snímky The Marvelous Mrs. Maisel, Služobníčkin príbeh či Coco.


PO STOPÁCH DÁVNEJ BRATISLAVY S HISTORIKOM VLADIMÍROM TOMČÍKOMPanovníci poľovali na zajace oblečené v čipkovaných šatách

Na jelene a srnce strieľala vrchnosť priamo z balkóna paláca, nadháňali im ich poddaní.

Vladimír Tomčík,historik, združenie Devínska brána Temer tretina lesov v bratislavskej župe bola majetkom mesta a lesy sa nevyužívali len na poľovačky či zber plodín, ale boli zdrojom takej neustále potrebnej komodity, akou bolo drevo. Drevo bolo potrebné pri stavbe budov, mostov, opevnení, na dláždenie ulíc, na výrobu predmetov každodennej potreby, pri pálení dreveného uhlia a, samozrejme, na kúrenie. Vo vojnových časoch, či už to bolo pri tureckom obliehaní Viedne, alebo v napoleonských vojnách, museli mešťania poskytovať drevo na budovanie fortifikácií. Do mesta sa drevo aj privážalo. Veľké plte z Rakúska pristávali pri brehu na mieste dnešného Rybného námestia. V stredoveku bolo mäso z diviny výsadou šľachty a pytliačenie poddaných prísne trestali. Ale v Bratislave – slobodnom kráľovskom meste – bolo mäso z divých zvierat, podobne ako rybacina, jedlom najširšej komunity. Poľovačky boli vždy mimoriadnou udalosťou v živote všetkých bratislavských mešťanov. Poľovačka sa začínala vyhlasovaním, kedy a kam sa majú honci dostaviť. Za úsvitu panstvo oblečené do zelených šiat odchádzalo na lov kočmi a pri poľovačkách v lužných lesoch na ostrovoch medzi ramenami Dunaja radnica zabezpečovala člny. Honci odchádzali za hradby pri zvukoch trúb, píšťal, bubnov, spevu a náladu isto nekazilo ani dobré víno, rozlievané na útratu mesta. Na guráž i na zahriatie. Lovilo sa lukmi, kušami, kopijami, do sietí a neskoršie i puškami. Ulovená zver sa delila medzi účastníkov poľovačky a ušlo sa aj honcom. Časť úlovku mesto predalo a z výnosu pripravili na radnici hostinu. Holdovanie svätému Hubertovi dokresľuje i zápis z roku 1467, podľa ktorého v malokarpatských lesoch ulovili 98 medveďov. Posledného medveďa v mestskom chotári zniesli zo sveta o sedem desaťročí neskôr. Traduje sa, že hostia grófa Antona Grasalkoviča strieľali jelene a srnce priamo z balkóna parkovej časti jeho paláca, nadháňali im ich podľa viedenského vzoru. U Habsburgovcov bola lovecká vášeň dedičná, a že to nebolo hobby len starého cisára Františka Jozefa, dokumentuje samotná matka Marie Terézie, ktorá pri jednom takomto love z tribúny skolila 138 kusov vysokej zveri. Ktovie aké masti jej potom prikladal na modré plece dvorný lekár? Nakoniec i jej dcéra nerodila len deti, ale za osemnásť dní na panstve Colereda-Mansfelda spolu s ostatnými lovcami povraždili vyše 60-tisíc kusov zveri. A aby to už unudení nimródi nemali také fádne, zajace nadháňané pred loveckú tribúnu obliekali do pestrých čipkovaných šiat a krinolín. Nehovoriac o nešťastnom následníkovi trónu Františkovi Ferdinandovi. Ten si viedol presné denníkové záznamy o svojich loveckých úspechoch, z ktorých vyplýva, že skôr ako ho zastrelili v Sarajeve, on sám (a skutočne to nie je preklep) stihol zniesť zo sveta temer 300-tisíc kusov zveri – od bažantov a jarabíc až po tigre a slony


Lajčák v mene OBSE ocenil pokroky v regióne Strednej Ázie

BRATISLAVA. Úradujúci predseda OBSE Miroslav Lajčák ocenil novú dynamiku, ktorou sa dnes vyznačuje Stredná Ázia a ktorá vedie k intenzívnejšej regionálnej spolupráci v oblastiach, ako je napríklad boj s terorizmom, modernizácia verejnej správy či ochrana životného prostredia. Slovenský minister zahraničných vecí je na návšteve v Kazachstane, kde rokoval s najvyššími predstaviteľmi krajiny. Ako ďalej informoval tlačový odbor rezortu diplomacie, Stredná Ázia je z pohľadu európskej bezpečnosti strategicky dôležitým regiónom. Lajčák vyjadril podporu pokračovaniu ďalšej činnosti Programového úradu OBSE v nedávno premenovanom hlavnom meste Nur-Sultane. Tento úrad zohráva dôležitú úlohu napríklad pri policajnej a justičnej reforme. Minister partnerov informoval, že Slovensko ako predsedajúca krajina Organizácie pre bezpečnosť a spoluprácu v Európe (OBSE) chce pomôcť regiónu Strednej Ázie zlepšiť podmienky ekologickej bezpečnosti. Lajčák sa stretol aj s tamojšími študentmi a absolventmi programov OBSE zameraných na mládež, s ktorými diskutoval o prioritách slovenského predsedníctva v tejto organizácii ako aj o dvojstranných vzťahov a aktuálnych medzinárodnopolitických otázkach. S rovnakým cieľom sa stretol s predstaviteľmi občianskej spoločnosti. Šéf slovenskej diplomacie rokoval s partnermi aj o bilaterálnych otázkach. „Kazachstan patrí medzi dôležitých partnerov v rámci obchodno-ekonomickej spolupráce. Ďalšie zvýšenie atraktívnosti podnikateľského prostredia by znamenalo aj zvýšený záujem slovenských investorov o vašu krajinu,” uviedol v tejto súvislosti. OBSE je v Strednej Ázii prítomná už vyše 20 rokov. Cieľom ciest úradujúceho predsedu OBSE do krajín tohto regiónu je ubezpečiť stredoázijské štáty o podpore nášho predsedníctva v ich reformných snahách v oblasti bezpečnosti a životného prostredia. Lajčák navštívi v utorok Kirgizsko.


Kiska prednesie poslancom správu o stave republiky, vláda pre rokovanie nepríde

Začala sa posledná predprázdninová schôdza, poslancov čaká 70 bodov.

RATISLAVA. Prezident Andrej Kiska príde do Národnej rady v stredu 14. júna, aby predniesol správu o stave republiky. Informoval o tom na začiatku 18. schôdze parlamentu podpredseda snemovne Béla Bugár (Most-Híd). Kiska ešte pred svojím zvolením do funkcie hovoril, že má záujem vystupovať v parlamente, a to nielen so správou o stave spoločnosti, ale aj v prípade, "keby bolo niečo mimoriadne dôležité, na čo by bolo treba upozorniť parlament". Povedal tiež, že so správou by chcel vystupovať aspoň raz za rok. Prezident chodí pred poslancov v termíne okolo výročia jeho inaugurácie, ktorá bola 15. júna 2014. Členovia vlády sa v stredu nezúčastnia na vystúpení prezidenta v Národnej rade, kde prednesie správu o stave republiky. Ako vo vyhlásení informoval Tlačový a informačný odbor Úradu vlády SR, prezident vystúpi v parlamente o 10:00, teda presne v termíne, keď pravidelne zasadá vláda. „Tento fakt je všeobecne známy,“ uvádza sa vo vyhlásení. Doplňujúce voľby primátorov, starostov a obecných poslancov v aktuálnom volebnom období sa budú môcť vyhlásiť najneskôr do 31. októbra 2017. Rozhodli o tom v utorok poslanci Národnej rady, keď odmietli pripomienky prezidenta, ktorý má s takouto zmenou problém. Novela zákona o podmienkach výkonu volebného práva podľa Kisku môže spôsobiť, že orgány samosprávy miest a obcí nebudú pracovať v kompletnom zložení aj takmer deväť mesiacov. To je podľa neho v rozpore s platnou a účinnou zákonnou úpravou. Prezident považuje takéto obmedzenie konania doplňujúcich volieb za neopodstatnené a za obmedzujúce výkon aktívneho volebného práva aj pasívneho volebného práva garantovaného Ústavou SR. Parlamentná väčšina však mala iný názor a zmeny presadila napriek prezidentovmu vetu. Novela podľa koalície rieši kolíziu starých a nových volebných zákonov. Opozícia hovorí, že ide o právnu normu, ktorá má byť v prospech košického primátora Richarda Rašiho (Smer-SD). Nazývajú ju lex Raši. Podľa opozície totiž má zabezpečiť, aby v prípade zvolenia Rašiho za predsedu Košického samosprávneho kraja nenastúpil do čela mesta nový primátor, ale človek, ktorého si vybral Raši. Koalícia obvinenia odmieta. Podľa novely by sa posledné doplňujúce voľby mohli uskutočniť 15. augusta 2018. Riadne komunálne voľby by mali byť pritom začiatkom novembra 2018, teda necelé tri mesiace po doplňujúcich. Zmena zákona má teda zabezpečiť, aby doplňujúce voľby nezasahovali do prípravy riadnych komunálnych volieb v roku 2018.


Takú hanbu sme tu ešte nemali, kričali diváci. Košice dostali osem gólov

Košičania prehrali tretí zápas za sebou.

KOŠICE. Ťažko sa hráčom a trénerom HC Košice hodnotil zápas 19. kola Tipsport Ligy 2018/2019 proti MAC Budapešť. Košičania sa chceli proti maďarskému tímu nakopnúť po dvoch prehrách za sebou, no stal sa opak. Prehru 4:8 ťažko niesli aj ich fanúšikovia, samotní hráči si však uvedomujú, že nezvládnutý zápas môžu čiastočne napraviť už v nedeľu proti Nitre. Košickí hokejisti mali za sebou dve prehry zhodným výsledkom 1:3 s Banskou Bystricou a Trenčínom. Ich fanúšikovia nepochybovali, že v domácom prostredí si proti dovtedy poslednému tímu tabuľky napravia renomé. Preto sa nestačili čudovať, keď domáci tím už od prvých minút gólovo strácal a v polovici zápasu prehrával 1:5. "Postupne sme sa aj dostávali späť do zápasu, no vždy sme dostali gól, ktorý nás vrátil naspäť a už sme to nedokázali otočiť," uviedol útočník Peter Galamboš, ktorý v prvej tretine upravil na priebežných 1:1. Dojem z výkonu domácich hráčov čiastočne napravili štyri strelené góly, ale na osem inkasovaných v domácom prostredí si z divákov pamätá iba málokto. Z tribún sa v závere zápasu ozývalo aj ironické "desať, desať," či pokrik "takú hanbu sme tu ešte nemali." "Absolútne nič nám nevyšlo. Hráči Budapešti hrali dobre, mali zabezpečenú obranu a ťažko sa nám prechádzalo do útočného pásma," poznamenal krídelník Dávid Šoltés. "Dostali sme zbytočné rýchle góly a to sa nemôže stávať. Neustrážili sme súperových hráčov v útočnom pásme, tí to využili. Aj taký vie byť hokej. Dúfam, že takýto duel už nezažijeme a prídu iba lepšie zápasy." "V prestávkach padli aj tvrdšie slová. Každý z nás chcel ísť do toho s najlepším úmyslom. Netreba však mať dlho sklonené hlavy. Verím, že takýto výsledok nás môže aj nabudiť," dodal Šoltés. Tréner Roman Šimíček po prehre v Trenčíne kritizoval výkony niektorých hráčov, tých však nemenoval. Faktom ale je, že do zápasu s Budapešťou nenastúpili útočníci Tomáš Netík a Gabriel Spilar. "Máme v tíme hráčov, od ktorých čakáme viac, a veríme, že niečo takéto ich donúti poctivo pracovať. Košice chcú byť hore v tabuľke a vyhrávať. K tomu je potrebné, aby každý hráč prvej, druhej, tretej i štvrtej formácie podával stopercentný výkon," uviedol asistent trénerov Peter Bartoš. Každý, kto robil šport, vie, že niekedy sa to môže stať. Nič vám nevyjde a vezie sa to po celý zápas. Aj ja som to zažil vari v každej sezóne. Iba tvrdá práca nás posunie ďalej. Hovorí sa tomu deň - blbec. Po zápase s Budapešťou sa skúsenejším hráčom ani nechcelo predstúpiť pred médiá, na pozápasovú tlačovku neprišiel ani jeden z dvojice hlavných trénerov Šimíček - Šimurda, ale asistent Peter Bartoš. Hoci prehra s maďarským tímom bola aj pre neho mimoriadne bolestivá, uvedomoval si, že aj takéto momenty prináša hokej a dôležité bude uzavrieť obdobie pred prvou reprezentačnou prestávkou lepším výsledkom aj výkonom. "Každý, kto robil šport, vie, že niekedy sa to môže stať. Nič vám nevyjde a vezie sa to po celý zápas. Aj ja som to zažil vari v každej sezóne. Iba tvrdá práca nás posunie ďalej. Hovorí sa tomu deň - blbec. Chlapci stále chceli niečo spraviť so zápasom, ale nešlo to," hodnotil Peter Bartoš. "Dôležité bude naďalej tvrdo pracovať. Doteraz sme pracovali naozaj poctivo a niekam sme sa dostali, ale týmto výsledkom sme si to pokazili. Musíme sa vrátiť na cestu, na ktorej sme boli pred zápasom s Budapešťou."


Kozák chce hrať útočne, pripustil zaradenie Škriniara

Tréner slovenskej reprezentácie pripúšťa, že za súčasnú situáciu si tím môže sám.

TRNAVA. Tréner slovenskej futbalovej reprezentácie Ján Kozák na pondelňajšej podvečernej tlačovej konferencii v Trnave neprezradil základnú zostavu, v ktorej začnú jeho zverenci utorňajší duel proti Škótsku v treťom vystúpení v F-skupine kvalifikácie o postup na majstrovstvá sveta 2018 do Ruska. "Rozhodnem sa až po dnešnom záverečnom tréningu. Zostava však bude ladená ofenzívne. Mám ju už v hlave, až samotný zápas však ukáže, na čom sme," informoval zástupcov médií kormidelník A-tímu SR a doplnil: "Hráči, ktorí mali v nohách sobotňajší duel v Slovinsku, regenerovali, ostatní trénovali naplno." Futbalisti Slovenska ťahali za kratší koniec v oboch doterajších stretnutiach tejto eliminácie: 4. septembra v Trnave proti Anglicku i 8. októbra v Ľubľane proti Slovinsku podľahli tesne 0:1 a figurujú až na predposlednom piatom mieste v tabuľke lepším skóre pred poslednou Maltou. "Situáciu, v ktorej sa nachádzame, sme si zapríčinili sami. Po zhliadnutí videa zo zápasov proti Anglicku a Slovinsku som prišiel k záveru, že sme mohli vyťažiť viac. Ak chceme zostať v hre o postup, utorňajší duel proti Škótsku musíme vyhrať, čo nebude jednoduché. Hráme však v domácom prostredí. Musíme sa z toho dostať sami," zdôraznil Ján Kozák. Jeho zverenci si už tento kalendárny rok zmerali sily s Írskom, Severným Írskom, dvakrát proti Anglicku. "Dobré je, že pred súbojom so Škótskom sme už hrali s mužstvami silného ostrovného futbalu. Chýba ešte Škótsko. Záleží len od kvality hráčov, aby hrali s oduševnením a so srdcom," poznamenal lodivod slovenskej reprezentácie, ktorý na margo utorňajšieho protivníka skonštatoval: "Je to mužstvo tímové, bez akýchkoľvek individualít. Záleží len od nás, ako budeme pripravení a vstúpime do tohto dôležitého zápasu." Neúspešný vstup do kvalifikačných bojov o účasť na MS 2018 v Rusku trápi aj ofenzívneho univerzála Róberta Maka. "Každého futbalistu mrzia prehry. Snažíme sa na sobotňajší zápas so Slovinskom už zabudnúť. Ideme do stretnutia proti Škótsku s cieľom jednoznačne vyhrať a pobiť sa o baráž a postup na majstrovstvá sveta," vyjadril sa na tlačovej konferencii 25-ročný Mak a na otázku, čo sa stane, keď neuspejú ani v utorok večer v Trnave, odpovedal: "Vo futbale sa stáva všeličo, každý zápas sa začína od stavu 0:0. My sa pozeráme na seba a urobíme všetko pre zisk troch bodov." O najbližšom súperovi skonštatoval: "Škótsko? Podľa ich súpisky vidieť, že pôsobia v kvalitných kluboch. Každý súper a krajina majú svoju taktiku. My hráme svoj futbal a na ihrisku musíme dokázať, že sme lepší a zvíťaziť." V porovnaní s ostatným vystúpením v Ľubľane nemôže tréner Ján Kozák rátať s vykartovaným obrancom Tomášom Hubočanom, do zostavy sa však po jednozápasovom dištanci za septembrové vylúčenie proti Anglicku vráti kapitán mužstva Martin Škrtel, z "dvadsaťjednotky" pribudol defenzívny univerzál Milan Škriniar. "Martin je pre národné mužstvo nesmierne dôležitý futbalista. V Slovinsku nám na trávniku Škrtel citeľne chýbal. Po zlomenine nosa bude hrať proti Škótsku s ochrannou maskou. Očakávam od neho veľký prínos. Pokiaľ ide o Škriniara, má šancu dostať sa do zostavy. Naznačil to už na majstrovstvách Európy v dueli s Nemeckom. Hráčske kvality má, pôsobí v talianskej lige," uviedol Ján Kozák. K jeho slovám sa pridal aj krídelník či útočník Róbert Mak, ktorého tiež potešil návrat 31-ročného Škrtela do tímu pre zápas so Škótskom: "Martin je pre nás vodca, kapitán mužstva a opora zadných radov. Určite bude prínosom v defenzíve v utorkovom dueli."


V izraelských voľbách podľa odhadov tesne zvíťazil centristický blok Modrá a biela

Blok zvíťazil tesne nad stranou Likud premiéra Netanjahua.

JERUZALEM. V utorňajších predčasných parlamentných voľbách v Izraeli zvíťazil centristický blok Modrá a biela bývalého náčelníka generálneho štábu Bennyho Ganca tesne nad stranou Likud premiéra Benjamina Netanjahua. Vyplýva to z exit pollov zverejnených po uzavretí volebných miestností, informovali agentúry AP, DPA a AFP. Podľa dvoch exit pollov získal blok Modrá a biela 33 až 34 kresiel, Likud 31 až 33. Tretí exit poll prisúdil obom 32 kresiel. Exit polly troch hlavných izraelských televíznych staníc tak naznačili, že Netanjahuova politická budúcnosť je neistá. Ani jedna zo strán totiž nebude kontrolovať väčšinu v 120-člennom parlamente bez podpory Avigdora Liebermana a jeho sekulárnej pravicovej strany Jisrael bejtejnu (Izrael náš domov).


Indický podnikateľ v roku 2017 fingoval únos lietadla, dostal doživotie

Muž v roku 2017 umiestnil na toalete lietadla Jet Airways výhražný list.

NAÍ DILLÍ. Indický podnikateľ, ktorý ešte v roku 2017 fingoval únos lietadla, aby prinútil svoju milenku dať výpoveď v leteckej spoločnosti a usadiť sa s ním, dostal v utorok za tento čin od protiteroristického súdu doživotný trest odňatia slobody. Informovala o tom agentúra AFP. Protiteroristický súd v meste Ahmadabád odsúdil muža menom Birdžú Salla na doživotie po tom, ako v októbri 2017 umiestnil na toalete lietadla spoločnosti Jet Airways na linke Bombaj - Dillí výhražný list. V liste napísal, že na palube stroja sa nachádzajú únoscovia s výbušninami, ktorí požadujú, aby bolo lietadlo nasmerované do Pakistanom kontrolovanej časti Kašmíru. Piloti boli nútení núdzovo pristáť v meste Ahmadabád v západoindickom štáte Gudžarát, kde Sallu - pravidelného klienta business triedy dnes už neexistujúcej leteckej spoločnosti Jet Airways - zadržali bezpečnostné sily. Salla sa stal prvým človekom, ktorého v Indii odsúdili na základe novej sprísnenej legislatívy, trestajúcej únosy lietadiel doživotím, prípadne smrťou. Muž, ktorý bol v čase trestného činu už ženatý, sa tajne oženil s letuškou pôvodom z Dillí, od ktorej chcel, aby opustila svoju prácu a presťahovala sa za ním do Bombaja. Ona však jeho návrh odmietla. Páchateľ veril, že fingovaný únos lietadla očierni a poškodí leteckú spoločnosť do takej miery, že zruší pravidelnú linku medzi Dillí a Bombajom, následkom čoho by jeho vyvolená prišla o prácu a presťahovala sa za ním. Vyšetrovateľ prípadu pre AFP vyhlásil, že hoci sa Salla únosu priamo nedopustil, umiestnenie výhražného listu v lietadle je kvalifikované ako pokus o jeho únos. Špeciálny sudca M. K. Dave na margo prípadu uviedol, že Sallov čin spôsobil stres a vážnu traumu ako cestujúcim, tak aj posádke lietadla.


Na Bratislavskom hrade sa stretli milovníci značky Porsche

Zraz sprevádzalo pekné počasie a príjemná atmosféra.

BRATISLAVA. Poslednú augustovú sobotu návštevníkov Bratislavského hradu prekvapilo množstvo vozidiel Porsche. V hradnom areáli sa totiž konal prvý zraz majiteľov áut tejto značky, ktorý zorganizoval klub Porsche Fans Slovakia. Počasie podujatiu prialo a miesto konania v spojení s decentnou hudbou vytvorilo príjemnú sobotnú atmosféru. Organizátori autá rozdelili podľa typov a tak sa návštevníci mohli pokochať ikonickým Porsche 911 v rôznych generáciách, ale aj ostatnými modelmi od 924 cez Boxter a Cayenne. Medzi najstaršie vozidlá patrili Porsche 550 Spyder a 356 Speedster, ktoré preslávil americký herec James Dean. Z nových modelov zaujali najmä modely 911 GT3 RS a 911 R, ktoré sa jednoducho každý deň nevidia. Atmosféra s krásnymi autami a piknikujúcimi ľuďmi trochu pripomínala významné medzinárodné zrazy klasických áut. Okrem Slovenska malo medzi účastníkmi veľké zastúpenie aj Maďarsko a Česká republika. Autá sa po prehliadke presunuli v kolóne do dielní Vehicle - Experts v maďarskom Mosonmagyaróvári, kde sa starajú o historické vozidlá Porsche.


Policajt dostal súdny zákaz vyšetrovať vraždu maltskej novinárky

Komisár Silvio Valletta by sa mal z uvedeného prípadu stiahnuť, keďže je ženatý s jednou z ministeriek.

VALETTA. Maltský ústavný súd v utorok rozhodol, že policajt, ktorý vedie vyšetrovanie vraždy maltskej novinárky Daphne Caruanovej Galiziovej, by sa mal pre možný konflikt záujmov z prípadu stiahnuť. Informovala o tom v utorok agentúra DPA s odvolaním sa spomínaný súd. Komisár Silvio Valletta by sa mal podľa súdneho verdiktu z uvedeného prípadu stiahnuť, keďže je ženatý s jednou z ministeriek. Okrem toho je členom správnej rady maltskej národnej agentúry, ktorá vyšetruje podozrenia z prania špinavých peňazí. Uvádza sa to v rozhodnutí súdu, ktorý reagoval na podnet rodiny obete. Podľa súdu by mal tiež Vallettov nástupca, ktorý ho nahradí na poste hlavného vyšetrovateľa prípadu zavraždenej novinárky, preveriť jeho doterajší postup. Silvio Valletta je ženatý s Justyne Caruanovou, ministerkou pre ostrov Gozo. Po rozhodnutí súdu Galiziovej syn Matthew na sociálnu sieť Twitter napísal: "(Valletta) je ženatý s ministerkou; moja mama vyšetrovala jeho neochotu vznášať obvinenia voči vládnym predstaviteľom, ktorá vyvolávala podozrenia. Caruanovú Galiziovú, známu 53-ročnú investigatívnu novinárku, blogerku a ostrú kritičku maltskej vlády, zabila vlani 16. októbra bomba uložená v jej aute a odpálená počas jazdy. Rodina Galiziovej tvrdila, že maltskí činitelia - ktorých zavraždená novinárka považovala za skorumpovaných politikov - pri potrestaní páchateľov nevyvinuli dostatočné úsilie.


V deň pohrebu Karla Gotta bude v Česku štátny smútok

Verejnosť sa môže zo spevákom rozlúčiť 11. októbra.

PRAHA. Česká vláda sa chystá vyhlásiť na sobotu 12. októbra štátny smútok po úmrtí speváka Karla Gotta. V ten deň sa bude konať umelcov pohreb so štátnymi poctami vrátane zádušnej omše v Katedrále svätého Víta. V piatok to oznámil český premiér Andrej Babiš a následne portál spravodajskej televízie ČT24. Podľa Babiša bude pohreb logisticky veľmi náročný, pretože záujem verejnosti je obrovský, a navyše, Úrad vlády má na to iba týždeň. Babiš pôvodne navrhol štátny pohreb, ak s tým rodina zosnulého bude súhlasiť, nakoniec pôjde o pohreb so štátnymi poctami. Prezident Miloš Zeman počíta s uctením pamiatky, ale už teraz sú štátne vlajky na Pražskom hrade a na zámku v Lánoch spustené na pol žrde, oznámil v piatok Zemanov hovorca Jiří Ovčáček. Vláda podľa slov Babiša od začiatku komunikuje so spevákovou rodinou. Tá už vo štvrtok informovala, že sa rozhodla pre pohreb so štátnymi poctami. Verejnosť sa bude môcť s Gottom naposledy rozlúčiť v piatok 11. októbra od 08.00 h do 22.00 h v Paláci Žofín na Slovanskom ostrove v Prahe, ako uviedla vdova Ivana Gottová na oficiálnej webovej stránke speváka. Zádušná omša na druhý deň sa bude konať od 11.00 h pre pozvaných hostí v Katedrále svätého Víta na Pražskom hrade, slúžiť ju bude kardinál Dominik Duka a organizuje ju Úrad vlády. Podrobnosti budú známe v utorok 8. októbra, informoval portál ČT24. Duka vo štvrtok na Twitteri napísal, že o zádušnú omšu za manžela ho poprosila Ivana Gottová a "rád jej prosbe vyhovie". Karel Gott zomrel v utorok 1. októbra po boji s akútnou leukémiou. Mal 80 rokov. Praha sa zrejme bude zaoberať pomenovaním verejného priestranstva po zosnulom spevákovi, možno už 23. októbra, keď zasadne príslušná komisia.


V USA zatkli matku, ktorá dobodala dcéru a zároveň podpálila dom

Ženu chytili okolo polnoci v aute v centre mesta a je za mrežami.

TULSA. Polícia v americkom meste Tulsa v štáte Oklahoma zatkla ženu, ktorá zviazala svoje tri dcéry, najstaršiu z nich dobodala a podpálila dom. Tridsaťdeväťročnú Taheerah Ahmad chytili okolo polnoci v aute v centre mesta a je za mrežami. Spolu s ňou našli aj jej sedemročnú dcéru Hafsu Hayle, ktorá je v poriadku. Tá podľa polície v pondelok v noci pomohla deväťročnej sestre ujsť z miesta činu. Staršia zo sestier bežala do neďalekého domu zavolať pomoc. Policajtka Jeanne MacKenzie uviedla, že v horiacom dome objavili telo jedenásťročného dievčaťa, ktoré malo "nespočetné množstvo bodných rán". Prostredná dcéra povedala polícii, že ich matka im dala do úst ponožky, zviazala im ruky lepiacou páskou a začala bodať najstaršiu sestru, ktorá je v bezvedomí a vo vážnom stave. Vyšetrovatelia uviedli, že Ahmad im po zadržaní povedala, že ju nahnevali jej dve dcéry, ktoré našla, ako si čítajú knihu, pričom zatiaľ nie je známe, akú knihu mali. Matka čelí obvineniam z napadnutia so smrtiacou zbraňou s cieľom zabitia, z hrubého zaobchádzania s dieťaťom a podpaľačstva.


Máte manuálnu klimatizáciu? Vypnite ju skôr, než prídete do cieľa

BRATISLAVA. V letných mesiacoch si šoféri bez fungujúcej klimatizácie nevedia jazdu predstaviť, pretože je to jediný spoľahlivý spôsob, ktorý ich ochráni pred vysokými teplotami a nebezpečným prehriatím organizmu. Vodič v rozhorúčenom aute má spomalené reflexy, je apatický a hrozí tak väčšie riziko dopravnej nehody. Najčastejšou chybou, kedy klimatizácia poriadne nefunguje, je únik chladiaceho média. Pri bežnej prevádzke dochádza k úniku média zväčša na pružných miestach, ako sú vysokotlakové hadice, ďalej tiež v miestach spojov jednotlivých dielov a v neposlednom rade na mechanicky poškodených častiach. K úniku chladiaceho média prichádza u všetkých typov klimatizácií. Niektorí výrobcovia vozidiel uvádzajú hodnotu prípustného úniku chladiaceho média za rok od 5 do 25 % množstva (hmotnosti) náplne. Ak nie je okruh naplnený dostatočným množstvom, znižuje sa účinnosť klimatizácie. "Správnu funkčnosť klimatizácie rozpoznajú motoristi jej sledovaním v prevádzke. Ak sa teplota vzduchu pohybuje okolo 30 stupňov Celzia, pri správne nastavenej klimatizácii by sa mala teplota vzduchu z výduchu ventilácie pohybovať v rozmedzí 10 - 15 stupňov Celzia. Takýto studený vzduch v konečnom dôsledku vytvorí v kabíne vozidla požadovaných napr. 22 stupňov Celzia. Kompresor klimatizácie by sa pri voľnobehu nemal u väčšiny áut vypínať. Rovnako tak, akýkoľvek hluk vychádzajúci z kompresora autoklimatizácie, môže naznačovať problém," radí prevádzkový riaditeľ AAA AUTO, Petr Vaněček. Ďalším častým problémom klimatizačného okruhu je porucha klima-kompresora. Významný vplyv na správny chod kompresora má špeciálny vysokoviskózny olej. Tento olej má veľmi podobnú funkciu ako ten v motore vozidla a rovnako má tiež svoju životnosť. Zaisťuje premazávanie kompresora, a tým pádom jeho správny chod. Pri kontrole a údržbe klimatizačného okruhu je dobré dbať aj na výmenu tohto oleja. Obvyklé množstvo v okruhu je 10 - 15 g. Bez tohto oleja sa kompresor už po niekoľkých minútach poškodí a môže sa aj úplne zadrieť. Dôležité je však predchádzať prípadným problémom a vedieť s klimatizáciou pracovať. Okrem pravidelného čistenia, dopĺňania a výmeny filtrov je dobré vypnúť klimatizáciu 5 - 10 minút pred dojazdom auta do cieľa trasy a umožniť tak vyschnutie výparníka. Týmto krokom sa predchádza usádzaniu baktérií i nepríjemnému zápachu.


Bývalý šéf vojenských tajných sa postaví pred odvolací súd

Súd Mikulca minulý rok oslobodil, prokurátor sa odvolal.

BRATISLAVA. Krajský súd v Bratislave vytýčil na štvrtok odvolacie konanie v kauze bývalého šéfa Vojenskej spravodajskej služby Romana Mikulca V júni minulého roku ho Okresný súd Bratislava III oslobodil spod obžaloby pre prečin ohrozenia dôvernej a vyhradenej skutočnosti. Prokurátor sa proti tomuto rozhodnutiu na mieste odvolal.Podľa obžaloby Roman Mikulec neoprávnene zhromažďoval dokumenty kategorizované ako dôverné a vyhradené. V júni 2013 ich zaistila polícia pri prehliadke jeho auta. Roman Mikulec viedol Vojenskú spravodajskú službu počas vlády Ivety Radičovej. V tom období sa začalo preverovať podozrenie z tunelovania majetku Vojenskej spravodajskej služby. Správu o údajnom tunelovaní spravodajstva vypracoval a zverejnil zástupca Romana Mikulec, dnes už zosnulý Vladimír Suchodolinský. Roman Mikulec tvrdí, že micro SD karta s dokumentáciou mohla byť do jeho auta podstrčená.Sudca prvostupňového súdu v rámci odôvodnenia rozsudku kritizoval postup orgánov činných v trestnom konaní. Napríklad pri prehliadke auta obžalovaného podľa neho postupovali “ čisto amatérsky“, keď zaistenú micro SD kartu chytali holými rukami. Znemožnilo to totiž vykonať objektívne dokazovanie. Nebolo ani preukázané, že dokumenty na karte sa akýmkoľvek spôsobom spájajú s osobou obžalovaného. Ani obsah dokumentov nebol spôsobilý, “aby zasiahol do chránených záujmov SR“, zdôvodnil sudca prvostupňového súdu.


Protekcionistické opatrenia Trumpa neprinesú do USA viac práce

Americký automobilový sektor si môže pohoršiť.

BRATISLAVA. Protekcionistické opatrenia amerického prezidenta Donalda Trumpa v automobilovom sektore nemusia vôbec prinavrátiť do USA viac práce. Práve naopak, môžu sa negatívne dotknúť americkej ekonomiky, ale aj tamojšieho trhu práce. Zasiahnuť by mohli aj slovenský automobilový priemysel. Upozorňuje na to vo svojej analýze spoločnosť Coface. Donald Trump v utorok (26.6.) uviedol, že americká vláda dokončuje štúdiu týkajúcu sa zvýšenia ciel na dovoz áut z Európskej únie (EÚ). Signalizoval tiež, že čoskoro bude v tejto záležitosti konať. Trump pohrozil zavedením 20-percentného cla na všetky autá dovezené z EÚ. Jeho administratíva pred mesiacom začala skúmať, či import áut neohrozuje národnú bezpečnosť. "Najnovšie rozhodnutie možno priradiť k sérii protekcionistických opatrení, ktoré robí Trumpova administratíva od začiatku roka. Výsledkom môže byť oslabenie jedného z najsilnejších odvetví, ktoré USA majú, a to je automobilový sektor," konštatuje v analýze ekonóm spoločnosti Coface Chalíd Ait Yahia. Americký prezident sa snaží opätovne nastaviť aj vzťahy medzi členmi skupiny NAFTA (Severoamerická dohoda o voľnom obchode), najmä s Japonskom, Južnou Kóreou a Európskou úniou. S viacerými krajinami majú totiž USA výrazné obchodné deficity v dovoze vozidiel. Medzi krajiny s najväčším príspevkom k tejto nerovnováhe patrí Japonsko, Kanada, Mexiko, Nemecko, Južná Kórea a Veľká Británia. K deficitu však podľa Coface prispelo aj Taliansko, Švédsko, Slovensko a Čína. Protekcionistické kroky Trumpa sa bolestne môžu dotknúť samotnej americkej ekonomiky. "Toto rozhodnutie paradoxne oslabí konkurencieschopnosť amerického automobilového priemyslu a zníži počet pracovných miest v USA," upozorňuje Yahia. Podľa spoločnosti LMC Automotive by sadzby uložené na dovoz áut mohli v USA ohroziť predaj približne dvoch miliónov vozidiel, keďže sa predpokladá aj rast cien. Ak výrobcovia automobilov neprenesú úplne vyššie sadzby do cien, znížia sa ich marže, keďže ceny vstupných surovín sú vyššie. "To by mohlo ešte viac oslabiť sektor, ktorý je beztak už v ťažkostiach, najmä v súvislosti s nárastom miery nesplatených úverov na autá," podotýka Yahiaa. Ako dodáva, odrazí sa to aj na zamestnanosti v priemysle ako celku. Podľa údajov Petersen Institute of International Economics predstavuje podiel zamestnanosti automobilového priemyslu v USA približne 1,9 percenta pracovnej sily. "Berúc do úvahy vplyv odvetných opatrení zo strany spojencov, inštitút predpovedá celkovú stratu predstavujúcu 5 percent pracovnej sily v automobilovom priemysle v USA. Výroba a vývoz by tak mali klesnúť o 4 percentá, resp. o 9 percent v priebehu troch až piatich rokov po uložení taríf," podotýka Yahia. Dá sa rovnako očakávať, že zahraniční automobiloví výrobcovia znížia svoju prevádzku v USA. "Európske odvetné opatrenia pravdepodobne prinútia nemeckých výrobcov automobilov znížiť objem aktivít na americkom trhu," myslí si Yahia. Napríklad BMW vyrába prémiové športové úžitkové vozidlá v závode Spartanburg v USA, ktoré sú zamerané na zahraničné trhy, najmä na Európu. "Takýto krok by bol určite v rozpore s heslom 'prinášať zamestnanie späť do USA'," tvrdí Yahia. Riziko vidí aj v raste cien automobilov v USA, ale aj v zintenzívnení obchodnej vojny.


Ukrajina zhabala zariadenia, ktoré mali Rusi využiť na kybernetické útoky

Vírus, ktorý sa v utorok začal šíriť z Ukrajiny, postihol približne 60 krajín.

KYJEV. Ukrajinská štátna bezpečnostná služba (SBU) zhabala vybavenie, ktoré podľa nej patrilo ruským agentom a ktoré bolo v máji a júni použité na kybernetické útoky voči Ukrajine a iným krajinám. Uviedla to v piatok SBU vo vyhlásení. "Dôstojníci bezpečnostných služieb zadržali serverové zariadenia, ktoré boli zapojené do kybernetického útočného systému ruských tajných služieb," informovala SBU s tým, že vyšetrovanie pokračuje. Vírus, ktorý sa v utorok začal šíriť z Ukrajiny, postihol približne 60 krajín vrátane Talianska, Izraela, Srbska, Maďarska Rumunska, Poľska, Argentíny, Česka a Nemecka. Vydieračský vírus zablokoval používateľom počítače a za opätovné sprístupnenie požadoval výkupné 300 dolárov vo virtuálnej mene bitcoin. Ukrajinskí politici ihneď obvinili z kybernetického útoku Rusko, avšak hovorca Kremľa obvinenia odmietol ako nepodložené, pripomína agentúra Reuters.


Mexiko zasiahlo ďalšie silné zemetrasenie, zvýšil sa počet mŕtvych

Zemetrasenie s magnitúdom 6,1 bolo pravdepodobne dotrasom predošlého zemetrasenia.

MEXIKO. Mexiko v sobotu zasiahlo silné zemetrasenie s magnitúdom 6,1. Epicentrum malo v južnom štáte Oaxaca, informuje Geologická služba Spojených štátov (USGS), ktorá pôvodne odhadovala jeho silu na 6,2 stupňov. Podľa riaditeľa mexickej agentúry pre zvládanie katastrof ide o dotras silnejšieho zemetrasenia s magnitúdom 8,1, ktoré udrelo pri južnom pobreží Mexika 7. septembra. Otrasy cítili aj v hlavnom meste Mexiko, ktoré sa spamätáva z utorkového ničivého zemetrasenia, ktoré si po celej krajine vyžiadalo najmenej 295 obetí. Škody, ktoré mohli pri sobotňajších otrasoch vzniknúť, zatiaľ nie sú známe. Mexickí predstavitelia zároveň informovali, že oočet obetí tohtotýždňového zemetrasenia s magnitúdom 7,1 v strednom Mexiku stúpol na 305. Šéf civilnej ochrany Luis Felipe Puente zverejnil na Twitteri odkaz, podľa ktorého 167 z 305 mŕtvych zaznamenali v hlavnom meste Mexiko. Štát Morelos hlásil 73 obetí na životoch, štát Puebla 45, štát Mexiko 13, Guerrero šesť a Oaxaca jednu. Záchranné práce po zemetrasení z utorka 19. septembra trvajú už štyri dni. Mexická Národná seizmologická služba uviedla, že jej sieť pracovísk zaznamenala tisíce dotrasov po zemetrasení zo 7. septembra. Z nich 15 malo len za sobotňajších prvých deväť a pol hodiny magnitúdo 4,0 alebo väčšiu.


Facebook vymazal profil lídra maďarskej extrémistickej strany

Naša vlasť chce zriadenie výboru na preverenie politiky mazania údajov na Facebooku.

BUDAPEŠŤ. Maďarská krajne pravicová strana Naša vlasť (Mi Hazánk) iniciuje zriadenie parlamentného výboru na preverenie politiky mazania údajov na Facebooku. Podľa agentúry MTI o tom v pondelok informovala podpredsedníčka strany a poslankyňa parlamentu Dóra Dúróová. Cieľom tejto iniciatívy je podľa nej dosiahnuť zosúladenie fungovania tejto sociálnej siete s maďarskými zákonmi a európskou reguláciou ochrany osobných údajov. V súčasnosti funguje Facebook v podstate živelne, konštatovala Dúróová a dodala, že konto predsedu strany Lászlóa Toroczkaiho, ktorý má vyše 200.000 priaznivcov, Facebook bez akéhokoľvek varovania vymazal. Stalo sa tak pred voľbami do Európskeho parlamentu (EP), čo podľa nej ovplyvnilo aj výsledky volieb. "Ak by volilo Našu vlasť o 200.000 voličov viac, mohli sme získať v EP mandát," povedala Dúróová. Zdôraznila, že ide o medzinárodný trend, pretože je zrejmé, že Facebook podobným spôsobom vymazal účty mnohých pravicových politikov a organizácií.


Kozák ho vzal do SAE, pomohol Podbrezovej. Šafranko prestúpil do Dunajskej Stredy

Čakal som na ponuky a práve Dunajská Streda bola najrýchlejšia a najpriamočiarejšia, priznal mladý futbalista.

DUNAJSKÁ STREDA. Pavol Šafranko sa v stredu stal futbalistom FC DAC 1904 Dunajská Streda, s ktorým podpísal kontrakt na tri a pol roka. Dosiaľ bol kmeňovým hráčom 1. FC Tatran Prešov, uplynulý rok hosťoval v Podbrezovej. Dvadsaťdvaročný útočník má v najvyššej slovenskej súťaži na konte 32 stretnutí a päť gólov, z toho si v jesennej časti aktuálnej sezóny za Podbrezovú pripísal štyri zásahy v osemnástich štartoch. Reprezentačný tréner Ján Kozák ho povolal na januárové prípravné zápasy v Spojených arabských emirátoch, kde si odkrútil debut v A-mužstve SR, nastúpil proti Ugande aj Švédsku. Stabilne patrí do kádra národného tímu do 21 rokov. Šafranko v pondelok absolvoval lekárske testy a o dva dni neskôr podpísal zmluvu. "Prvé pocity z klubu sú fantastické. Môj príchod sa začal riešiť už po skončení jesennej časti. Čakal som na ponuky a práve Dunajská Streda bola najrýchlejšia a najpriamočiarejšia. Vycítil som, že majú o mňa skutočný záujem, preto som neváhal a prišiel som si pozrieť štadión a celkové fungovanie. Veľmi sa mi tu zapáčilo," povedal nový hráč Dunajskej Stredy. "Chcem najmä, aby mužstvo stúpalo hore tabuľkou. Nebudem si dávať konkrétne predsavzatia, že strelím 20 gólov. Pre mňa bude teraz prioritou, aby som mojou hrou pomáhal k víťazstvám," dodal. Akvizíciu si pochvaľoval športový riaditeľ FC DAC 1904 Jan Van Daele. "Už v mladom veku preukázal kvality v prvej lige aj reprezentačnom drese. Patrí medzi dôležitých hráčov slovenského výberu do 21 rokov, ktorý sa kvalifikoval na európsky šampionát a nie náhodou dostal pozvánku aj medzi seniorov," uviedol Van Daele na oficiálnej klubovej stránke. "Preto sme neváhali a vykúpili sme ho zo zmluvy s Prešovom. Príchodom Šafranka máme v mužstve štyroch hráčov s potenciálom zahrať si na letných ME futbalistov do 21 rokov, čo nás veľmi teší."


Kažimír chce daň z poistiek od októbra

Minister sa neobáva, že ľuďom zdražie poistné, lebo poisťovne musia o občana súťažiť.

BRATISLAVA. Dane, vývoj od krízy v roku 2008 či vyrovnané hospodárenie boli hlavnými témami relácie V politike televízie TA3 s ministrom financií Petrom Kažimírom (Smer-SD). Podľa toho budeme mať od krízy v roku 2008 podľa prognóz najlepšie tri roky z pohľadu rastu. Kažimír ale zároveň pripustil, že teraz, „keď svieti slnko, treba robiť veci, ktoré sa nedajú, keď je zamračené“. Kažimír priznal, že obdobie rastu platí pre celú EÚ, avšak kritiku opozície, ktorá tvrdí, že rast Slovensko čaká napriek, nie vďaka ministerstvu, odmietol. „Hovoríte, že treba šetriť, ale zároveň, kam všade mám dať peniaze. Vždy je to tak – jedna holá veta, že treba šetriť a potom veľa rozvitých viet o tom, kde treba dať peniaze,“ povedal na margo kritiky šéf štátnej kasy. Dodal, že vie, že žiadna párty netrvá večne a chce dosiahnuť vyrovnaný rozpočet. Kažimír rozprával aj o daniach – na giganty ako Facebook či Google, ale aj na poistky. Daň z poistného je podľa neho súčasť plánu ako dosiahnuť vyrovnané hospodárenie. Vysvetlil, že asi každý na Slovensku má skúsenosť s vymáhaním poistného a ak existujú ľudia, ktorí sú s prácou poisťovní spokojní, chce vedieť ich mená. Túto daň obhajoval aj tým, že ju má väčšina krajín, ale priznal, že to nie je nariadenie EÚ. „Nie je to príkaz z Bruselu, klamal by som, ak by som to hádzal na Brusel,“ povedal minister. Dodal, že k zákonu je 250 pripomienok, očakáva, že v apríli sa návrh dostane na vládu, do leta ho odobrí parlament a bude môcť platiť od októbra. Nebojí sa, že ľuďom zdražie poistné, lebo poisťovne musia o občana súťažiť. Pokiaľ ide o zdanenie gigantov, Kažimír pripomenul, že na Slovensku už platí novinka, podľa ktorej firmy ako Uber alebo booking.com tu musia založiť prevádzkareň a platiť dane. Ak tak neurobia, musia platiť zrážkovú daň. Pokiaľ ide o firmy ako Facebook a Google, Slovensko čaká na návrh Európskej komisie. Priznal, že tento návrh nebude odsúhlasený všetkými štátmi, ale Slovensko sa k nemu prihlási.


Van der Bellen ukončil konzultácie so stranami v novom parlamente

Rakúsky prezident sa stretol aj so svojím niekdajším straníckym kolegom.

VIEDEŇ. Rakúsky prezident Alexander Van der Bellen ukončil prijatím Petra Pilza sériu konzultácií s lídrami politických subjektov, ktoré nebudú chýbať v novom parlamente krajiny, a to prijatím spoluzakladateľa Zelených, svojho niekdajšieho straníckeho kolegu a teraz lídra Kandidátky Petra Pilza. Obe strany sa podľa Pilzových slov pri tejto príležitosti krátko venovali aj volebnému neúspechu Zelených, ktorí budú v novom parlamente chýbať. Poznáme sa už dlho, pripomenul Pilz, ktorý svojho času Alexandra Van der Bellena "objavil pre Zelených", konštatujúc, že sa tak nemuseli zoznamovať, informoval verejnoprávny rakúsky rozhlas ORF. Peter Pilz, ktorý strávil u hlavy štátu viac ako 45 minút, netajil ľútosť nad fiaskom svojej niekdajšej strany - Zelených, avšak zdôraznil, že sa nemá za čo ospravedlňovať, keďže každý politický subjekt nesie zodpovednosť za svoje výsledky. Dlhoročný poslanec rakúskeho parlamentu pripustil, že v ojedinelých prípadoch prevezme personál doterajšej frakcie Zelených, aby využil jeho kompetentnosť v zákonodarnom zbore. Zdôraznil však, že plán personálnych rozhodnutí ešte nie je na svete. Peter Pilz, ktorý zdôraznil, že so zostavovaním novej vlády nebude mať nič spoločného, hovoril s prezidentom podľa vlastných slov predovšetkým o svojich zámeroch v novom parlamente. Zároveň uviedol, že v nadchádzajúcich krajinských voľbách sa jeho kandidátka nebude uchádzať o priazeň voličov individuálne, ale podporí eventuálne autonómne hnutia, napríklad v Dolnom Rakúsku. Van der Bellen sa predtým stretol aj s predsedom strany NEOS Matthiasom Strolzom. Ako informoval Strolz po prijatí v sídle prezidenta, ich rozhovor sa týkal zodpovednosti, ktorú bude mať eventuálne NEOS pri rozhodnutiach vyžadujúcich ústavnú väčšinu v zákonodarnom zbore - a to bez ohľadu na to, či vo Viedni vznikne po koaličných rokovaniach čierno-modrá koalícia ľudovcov z ÖVP a slobodných z FPÖ alebo čierno-červená koalícia ľudovcov a slobodných demokratov z SPÖ. "Vieme, že je to veľká zodpovednosť," uviedol podľa rakúskeho verejnoprávneho rozhlasu ORF Strolz po asi 45-minútovom rozhovore s hlavou štátu, na ktorom sa zúčastnila aj jeho stranícka kolegyňa, niekdajšia predsedníčka najvyššieho súdu krajiny Irmgard Grissová. Podľa názoru oboch predstaviteľov strany NEOS by v Rakúsku malo dôjsť k novej podobe vládnutia. Sebastiana Kurza, ktorý zrejme dostane od prezidenta poverenie na vytvorenie budúcej rakúskej vlády, chcú primať aj k detailným rozhovorom i so všetkými opozičnými subjektmi.


Ukrajinská polícia identifikovala osem obetí požiaru v Odese

Polícia začala vyšetrovanie pre trestný čin porušenia protipožiarnych predpisov.

ODESA. Ukrajinská polícia už identifikovala osem z deviatich obetí požiaru v hoteli v meste Odesa, informovala v stredu tamojšia polícia. Medzi mŕtvymi je obyvateľka mesta Sumy a jej desaťročná dcéra, mladý pár (17 a 18 rokov) z mesta Balta, dvaja obyvatelia metropoly Kyjev (23 a 24 rokov), 60-ročný obyvateľ mesta Dnipro a 73-ročný austrálsky občan. Agentúra Ukrinform pripomenula, že k požiaru hotela Tokio Star došlo v noci na 17. augusta. Súd 20. augusta uvalil 60-dňovú väzbu na majiteľa hotela, a to bez možnosti prepustenia na kauciu. Majiteľ hotela Tokio Star už skôr vyhlásil, že prevezme zodpovednosť za tragédiu. Podnikateľ podľa úradov v júli neumožnil, aby systém protipožiarnej ochrany v budove hotela, niekdajšom depe električiek, prešiel pravidelnou kontrolou. Požiar vypukol zo zatiaľ neznámych príčin v sobotu v skorých ranných hodinách a utrpelo pri ňom zranenia ďalších desať osôb. Hasičom sa ho poradilo uhasiť za asi tri hodiny. Časti hotela, z ktorého uniklo do bezpečia viac než 100 hostí, úplne vyhoreli, ukazujú zverejnené zábery. Polícia začala vyšetrovanie pre možný trestný čin porušenia protipožiarnych predpisov. Ukrajinský prezident Volodymyr Zelenskij po tragickom nočnom požiari v sobotu vyhlásil, že sa "osobne uistí", či boli zodpovedné osoby potrestané "v súlade s právnymi normami". Prísnejšie kontroly protipožiarnej ochrany medzitým avizovali aj v prípade ďalších hotelov v Odese. Odesa je prístav na pobreží Čierneho mora, 475 kilometrov južne od ukrajinskej metropoly Kyjev. Prímorské mesto láka v lete mnoho dovolenkárov.


Našli vitamín, ktorý by mohol výrazne znížiť počet potratov

Jedno dieťa zo sto trpí vrodenou chybou srdca. Zistili, že ich matkám možno chýba bežný vitamín.

BRATISLAVA. Prelomový objav v minulom storočí spôsobil, že dnes sa rodí až o dve tretiny menej detí s rázštepom chrbtice. Zistilo sa totiž, že riziko rázštepu u novorodencov sa výrazne znižuje, ak ich matky pred otehotnením a počas tehotenstva prijímajú kyselinu listovú. Teraz vedci urobili objav, ktorý nazývajú rovnako prelomovým. Ak budúce mamičky konzumujú v tehotenstve zvýšené množstvo vitamínu B3, podľa vedcov to minimalizuje riziko potratu aj niektoré vrodené chyby plodu. Vitamín B3 (niacín) totiž dokáže v tele kompenzovať nedostatok molekuly dôležitej pre zdravý vývoj ľudského plodu. B3 sa prirodzene nachádza v mäse či v zelenej zelenine. V odporúčaniach pre tehotné ženy zatiaľ nie je. Výsledky významnej štúdie publikovali vo vedeckom časopise The New England Journal of Medicine. "Dôsledky tohto objavu budú zrejme obrovské. Má potenciál výrazne znížiť počet potratov a vrodených defektov na celom svete, a to nepreháňam," píše v tlačovej správe Výskumného kardiologického ústavu Victora Changa v Sydney vedúca výskumu Sally Dunwoodieová. Lekári tehotným ženám už teraz odporúčajú, aby brali špecifické množstvá kyseliny listovej alebo vitamínu B9. Pre vitamín B3 zatiaľ nemôžu vydať rovnaké odporúčanie, hovorí pre magazín Science Matthew Vander Heiden, ktorý sa do štúdie nezapojil. Pozitívny efekt vitamínu B3 zatiaľ preukázali iba na gravídnych myšiach. O konzumácii potravín počas tehotenstva sa najprv poraďte so svojím ošetrujúcim lekárom. Molekula, ktorej chyby dokáže kompenzovať vitamín B3, sa volá nikotinamidadenindinukleotid, skrátene NAD. Je to jedna z najdôležitejších látok v ľudskom tele, pretože sa podieľa na mnohých procesoch v bunkách - komunikácii, ukladaní energie či pri syntéze DNA. Jeho nedostatok škodí najmä v tehotenstve a ohrozuje embryo. Lekári si v roku 2012 všimli, že v rodinách s genetickou poruchou tvorby NAD sa často vyskytujú aj srdcové chyby a poškodenia kostí. Hladinu NAD v tele ovplyvňuje až 95 génov. Mutácia ktoréhokoľvek z nich môže viesť k vrodenej chybe. Po rokoch výskumu sú si jeho autori takmer istí, že s nedostatkom dôležitej NAD by mali pomôcť vyššie dávky vitamínu B3. Objav je podobný revolučnému objavu z minulého storočia, ktorý potvrdil, že kyselina listová môže zabrániť rázštepu chrbtice a mnohým iným defektom nervovej trubice u plodu. Vďaka objavu začali tehotné ženy prijímať kyselinu listovú, čo viedlo k 70-percentnému zníženiu počtu porúch. Napriek tomu, že ženy v tehotenstve často berú vitamínové doplnky, ktoré obsahujú aj vitamín B3, majú ho málo. Vitamíny sú dôležité najmä v prvom trimestri, keď sa bábätkám formujú orgány. Jeden výskum ukázal, že 60 percent žien malo v prvom trimestri nízke hladiny vitamínu B3. Lekári preto predpokladajú, že tehotné ženy potrebujú omnoho viac vitamínu B3, ako im ponúkajú doplnky stravy. Vitamín B3 nie je nebezpečný. Predávkovanie niacínom sa môže prejaviť závratmi, nevoľnosťou či hnačkami, nižšie dávky by nemali mať žiadne vedľajšie účinky. Vedci preukázali, že chyby tvorby NAD môžu spôsobiť vrodené chyby na srdci a kostiach myší. Odstránili im dva gény zodpovedné za tvorbu molekuly. Mláďatá však boli v poriadku aj bez molekuly NAD. Vtedy si vedci uvedomili, že strava, ktorou kŕmili gravidné myši, prirodzene obsahuje vysoké dávky niacínu. Telo myší si tak vytvorilo NAD samo z dostupného vitamínu. Myšiam preto podali stravu bez niacínu. Väčšina mláďat potom umrela ešte v maternici. Tie, ktoré prežili, mali vrodené chyby podobné tým u ľudí. Ak však obsahovala čo i len nízke dávky niacínu, mláďatá mali omnoho menej vývojových chýb. Autori sa preto domnievajú, že vitamín B3 by mohol pomôcť aj rodinám, ktoré majú vrodenú genetickú poruchu tvorby molekuly NAD. Najprv však budú musieť urobiť štúdie na ľuďoch. "Je mimoriadne zriedkavé zistiť problém a zároveň poskytnúť aj riešenie. Je to vlastne dvojitý prelom," hovorí riaditeľ Výskumného kardiologického ústavu Victora Changa Robert Graham. DOI: 10.1056/NEJMoa1616361


Marinčin zostáva v Toronte, podpísal nový ročný kontrakt

Slovenský obranca zarobí v budúcej sezóne 700-tisíc dolárov.

TORONTO. Slovenský hokejový obranca Martin Marinčin si bude aj v nadchádzajúcej sezóne NHL obliekať dres Toronta. S Maple Leafs podpísal v sobotu nový ročný kontrakt na 700-tisíc dolárov. Kanadský klub oznámil predĺženie spolupráce na svojom oficiálnom twitterovom účte. Maple Leafs si poistili služby 27-ročného zadáka dva dni predtým, než by sa stal neobmedzeným voľným hráčom a mohol by rokovať s ktorýmkoľvek iným profiligovým klubom. Okrem Marinčina sa klub dohodol na identickej zmluve aj s brankárom Michaelom Hutchinsonom. Podľa capfriendly.com sú oba kontrakty jednocestné, t.j. ak by chcelo vedenie klubu poslať hráčov na farmu, muselo by ich najprv umiestniť na waiver listinu. Marinčina draftoval Edmonton v roku 2010 z celkového 46. miesta, v drese Oilers debutoval v NHL v sezóne 2013/2014. Do Toronta prišiel v roku 2015. V uplynulých dvoch sezónach ho Maple Leafs na časť ročníka poslali aj do farmárskej AHL, pred rokom získal s rezervným tímom Toronto Marlies prestížny Calderov pohár. V uplynulom ročníku odohral za Maple Leafs 24 stretnutí v základnej časti NHL, v ktorých strelil gól a pridal štyri asistencie. V play off šancu v zostave nedostal. Po konci klubovej sezóny posilnil národný tím na domácich MS, kde sa stal so siedmimi bodmi (3+4) najproduktívnejším hráčom slovenskej reprezentácie.


Trump kondoloval Iránu. Naznačil, že sa stal obeťou zla, ktoré sponzoruje

Irán v reakcii obvinil USA z podporovania terorizmu.

TEHERÁN. Americký prezident Donald Trump v stredu naznačil, že Irán dostal, čo si zaslúžil, vo vyhlásení, v ktorom odsúdil teroristické útoky v Teheráne, keďže sám sponzoruje terorizmus. "Smútime a modlíme sa za nevinné obete teroristických útokov v Iráne a za Iráncov, ktorí prechádzajú takými náročnými časmi," uviedol vo vyhlásení. "Zdôrazňujeme, že štáty, ktoré sponzorujú terorizmus, riskujú, že sa stanú obeťami zla, ktoré podporujú," citovala Trumpa tlačová agentúra AP. USA evidujú Irán ako štát sponzorujúci terorizmus od roku 1984 a Trump sa nechal počuť, že bude nekompromisný voči Teheránu po tom, čo označil za nerozumný prístup k Iránu svojho predchodcu Baracka Obamu, ktorý s ním uzavrel medzinárodnú jadrovú dohodu. Iránsky minister zahraničných vecí Muhammad Džavád Zaríf vyhlásenia USA odmietol. Zaríf v odkaze na Twitteri označil vyjadrenia o útokoch v Teheráne za "odporné" a obvinil USA z podporovania terorizmu. K obom stredajším útokom, v parlamente i mauzóleu ajatolláha Chomeneího, sa prihlásil Islamský štát. Bol by to prvý známy útok, ktorý uskutočnila táto radikálne sunnitská organizácie v prevažne šiitskom Iráne. A súčasne štvrtý veľký útok, ku ktorému sa prihlásil Islamský štát, počas ramadánu - po útokoch v Bagdade, Kábule a Londýne. Iránsky prezident Hasan Rúhání povedal, že regionálna a globálna spolupráca je to, čo je najpotrebnejšie k efektívnemu boju s terorizmom a dodal, že "zbabelé útoky teroristických žoldnierov iba posilnia boj Iránu s Islamským štátom". Predstaviteľ iránskej národnej bezpečnostnej rady, ktorého citoval nezávislý denník Šark, povedal, že útočníci v oboch teheránskych útokoch pochádzali z Iránu. Polícia uviedla, že v súvislosti s útokmi zadržiavajú úrady šesť podozrivých osôb. Mocná iránska revolučná garda však obvinila z útokoch regionálneho súpera Saudskú Arábiu a Spojené štáty. Spolu šesť teroristov - dvaja samovražední atentátnici a štyria strelci - zaútočilo v parlamente v centre Teheránu a v mauzóleu na jeho južnom predmestí. Štyria útočníci podľa ministerstva vnútra vstúpili do parlamentu ako návštevníci prestrojení za ženy a začali tam strieľať, pričom zobrali rukojemníkov. Dráma v parlamente sa skončila až po niekoľkých hodinách smrťou všetkých útočníkov - troch z nich zabila revolučná garda a štvrtý na sebe odpálil výbušniny. Podľa televízie mali útočníci pištole a pušky kalašnikov. Simultánne s útokom v parlamente dvaja útočníci zaútočili v mauzóleu, kde tiež strieľali a spáchali samovražedný bombový útok. Obaja boli zabití. Pri oboch stredajších útokoch v Teheráne prišlo o život 12 ľudí a desiatky ľudí utrpeli zranenie.


Najmenej šesť civilistov zomrelo pri ďalšom výbuchu v Afganistane

Bol to už štvrtý výbuch alebo bombový útok v meste za posledných 48 hodín.

KÁBUL. Najmenej šesť civilistov, vrátane jednej ženy a dieťaťa, zahynulo a 13 ďalších utrpelo zranenia pri nedeľnej explózii vo východoafganskej provincii Nangarhár. Informoval o tom v oznámení hovorca provinčného guvernéra. Výbušniny boli pripevnené na motocykli a samovražedný bombový útočník ich odpálil v blízkosti futbalového štadióna v Džalálábáde, hlavnom meste provincie. K incidentu sa zatiaľ neprihlásila žiadna skupina. Došlo k nemu práve vo chvíľach, keď sa davy ľudí zhromaždili na štadióne, aby podporili afganského prezidenta Ašrafa Gháního. Hovorca dodal, že provládne zhromaždenie výbuch nezasiahol. Bol to už štvrtý výbuch alebo bombový útok v meste za posledných 48 hodín, uviedli tlačové agentúry DPA a AP. Tri po sebe nasledujúce explózie v blízkosti súkromnej rozhlasovej a televíznej stanice v Džalálábáde usmrtili v sobotu najmenej dvoch príslušníkov bezpečnostných síl a zranil ďalších desať ľudí, vrátane policajtov a civilistov. K útoku sa prihlásili militanti z extrémistickej organizácie Islamský štát (IS). Dvoma zabitými obeťami boli členovia tajnej služby, jeden z nich zastával úrad riaditeľa špionážneho úseku v Džalálábáde. V Afganistane sa v tomto období snaží rozšíriť svoj vplyv miestna odnož IS, dodala agentúra AP.


Eurokomisia chce sprístupniť finančné služby pre všetkých

BRUSEL. Akčný plán na odstraňovanie bariér v oblasti finančných služieb na úrovni členských štátov dnes predstavil eurokomisár pre finančnú stabilitu, služby a úniu kapitálových trhov Valdis Dombrovskis. Od plánu si sľubuje lepšiu ponuku a prístupnosť výhodných finančných služieb pre občanov EÚ v ktoromkoľvek členskom štáte. Akčný plán má podporiť budovanie jednotného európskeho trhu vo finančníctve. Kladie dôraz na informačné technológie a posilnenie konkurencie, vďaka ktorej budú mať spotrebitelia väčší výber finančných produktov. Eurokomisia v akčnom pláne konštatuje, že v súčasnosti aj pre finančné bariéry na národnej úrovni využíva finančné služby v inom členom členskom štáte len sedem percent občanov EÚ. Jednotný trh by podľa nej mal ponúknuť rovnako dostupné služby v každom členskom štáte za zachovania ochrany spotrebiteľov. "Európski spotrebitelia a firmy by mali mať možnosť pri finančných službách naplno využívať výhody jednotného trhu. Spotrebitelia by mali mať prístup k najlepším produktom naprieč Úniou, nielen vo svojom členskom štáte. Tiež chceme v tejto oblasti využiť naplno potenciál technológií," vyhlásil Dombrovskis. Akčný plán obsahuje tri hlavné návrhy: posilniť práva spotrebiteľov pri nákupe služieb z iných členských štátov a znížiť poplatky za cezhraničné transakcie v iných menách ako euro, odstrániť právne a regulačné prekážky pre firmy, ktoré chcú expandovať do ďalších štátov a podporiť nové digitálne riešenia na overovanie identity zákazníkov pri nákupoch online. Eurokomisia chce dosiahnuť, aby platili rovnaké pravidlá pre produkty nakupované klasickou cestou aj na internete.


Polícia obvinila za úplatky v autoškolách šesť ľudí

BRATISLAVA. V akcii NAKA, ktorá sa zamerala na úplatky v autoškolách, vzniesol policajný vyšetrovateľ obvinenie voči piatim osobám za trestné činy prijímania úplatku a jednej osobe za trestný čin podplácania. Polícia o tom informuje na sociálnej sieti. "Išlo o prípady, keď sa účastníci kurzu vôbec nezúčastňovali prednášok ani výcviku, ale napriek tomu mali dostať vodičské oprávnenie," spresnili policajti. Prijímateľom úplatku boli v dvoch prípadoch lekári, ktorí mali vydať potvrdenie potrebné k vydaniu vodičského preukazu, taktiež sprostredkovateľ úplatkov a v dvoch prípadoch osoby oprávnené konať za dve rôzne autoškoly, ktoré vydávali vodičské oprávnenia bez splnenia potrebných náležitostí. Vyšetrovanie naďalej prebieha, bližšie informácie preto k prípadu polícia v súčasnosti poskytnúť nemôže.


Sólymos a Matečná sa pri otázke ochrany Karpatských bukových pralesov nezhodujú

BRATISLAVA. Šéf envirorezortu László Sólymos (Most-Híd) a ministerka pôdohospodárstva Gabriela Matečná (nominantka SNS) sa nezhodujú v tom, akú časť tzv. Karpatských bukových pralesov treba chrániť. Lokalita na východe Slovenska je súčasťou Svetového dedičstva UNESCO. Kým Sólymos vidí ako ideálne riešenie vyhlásenie bezzásahových zón na rozlohe minimálne 5700 hektárov, Matečná zatiaľ hovorí o ochrane 3600 hektárov. "K dnešnému dňu to, čo spĺňa charakter Karpatských bukových pralesov, a to, čo je dôvodné chrániť, je okolo 3600 hektárov. O zvyšku je potrebné diskutovať, lebo dnes to má charakter hospodárskeho alebo mladého lesa. Ale to veľké jadro, to je obrovská výmera, 3600 hektárov, nie je dôvod, aby sme to nemali v kultúrnom dedičstve zahrnuté," povedala Matečná. Odborníci sa podľa jej slov ešte vyberú do terénu. Sólymos zase považuje za viac ako dôležité zachovať lokalitu v maximálnej možnej miere a v maximálnom možnom rozsahu. "Samotná značka UNESCO len podčiarkuje, ako je naše úsilie dôležité," povedal Sólymos. Podľa jeho slov ideálnym riešením je vyhlásenie bezzásahových zón v najcennejších územiach na rozlohe minimálne 5700 hektárov. Rovnakú požiadavku majú aj lesoochranári. Tí pre prístup k ochrane lokality podali podnet na jej zaradenie do Zoznamu svetového dedičstva v ohrození. Hranice slovenskej časti tzv. Karpatských bukových pralesov majú byť známe do konca tohto roka, vyplýva z materiálu, ktorý v stredu (15.11.) schválila vláda. V reakcii na odporúčania Výboru svetového dedičstva UNESCO prijala návrh opatrení potrebných na ochranu pralesov. Aj z pripomienok k materiálu vyplýva, že snahou envirorezortu bude zabezpečiť ochranu na rozlohe 5766,4 hektára. S takou rátal aj nominačný projekt. Tzv. Karpatské bukové pralesy na Slovensku a Ukrajine pribudli do zoznamu svetového kultúrneho a prírodného dedičstva v roku 2007. Do zoznamu UNESCO sa zapísalo desať pralesových lokalít. Z nich štyri sú na území Slovenska - lokality Stužica, Havešová, Rožok a Vihorlat. Pralesy sú reťaz ostrovov pôvodného lesa, ktorý rástol tisícky rokov. Celá lokalita pozostáva zo 78 komponentov vrátane slovenských, ktoré sa nachádzajú na území 12 európskych štátov.


Soľnohradu pomáhajú dobrovoľníci zo zahraničia

Do Medzinárodného tábora dobrovoľníckej práce prišlo 11 mladých ľudí, ktorí pochádzajú z deviatich krajín sveta.

RUSKÁ NOVÁ VES. Pri obnove Zbojníckeho hradu, ktorý je známy aj pod názvom Soľnohrad, pomáha v Ruskej Novej Vsi v okrese Prešov skupina dobrovoľníkov zo zahraničia. Cieľom snaženia je zastaviť eróziu a zakonzervovať hradné murivo. Popri archeologickom výskume sa odkrývajú aj zvyšky nadzemných murív. "Medzi práce, ktoré zahraniční dobrovoľníci vykonávajú, patrí ´sitovanie´, údržba cesty na hrad, ukladanie a triedenie kameňov, triedenie nálezov, t. j. stôp po ľudskej činnosti a ďalšie pomocné práce," uviedol Martin Sárossy, predseda Občianskeho združenia Rákociho cesta, ktoré organizuje práce dobrovoľníkov na zrúcanine hradu. Medzinárodný tábor je súčasťou dlhodobejšieho a rozsiahlejšieho projektu Záchrana južného opevnenia Soľnohradu. "Výsledkom tohto úsilia by mala byť postupná premena Soľnohradu z hŕby kamenia na zachovanú hradnú architektúru," doplnil Sárossy. Konečný efekt ich práce odprezentujú na lúke pod Zbojníckym hradom, ktorá bude 1. septembra dejiskom prvého hradného podujatia v tejto lokalite vôbec. Nazvali ho Hradné slávnosti v Ruskej Novej Vsi. Sárossy informoval, že Soľnohrad sa na konci letnej turistickej sezóny bude môcť popýšiť aj novinkou v podobe náučného chodníka. Finančnú podporu získali z programu Nadácie Ekopolis.


Falck bude rokovať o uplatnení svojich zamestnancov u konkurencie

BRATISLAVA. Spoločnosť Falck záchranná bude komunikovať s ďalšími poskytovateľmi záchrannej zdravotnej služby, aby po skončení svojho pôsobenia na Slovensku v budúcom roku umožnila svojim zamestnancom plynulo prejsť k iným poskytovateľom záchrannej zdravotnej služby. "Konkrétne opatrenia budú predmetom komunikácie s novými poskytovateľmi," povedala hovorkyňa spoločnosti Katarína Načiniaková. Do uplynutia jednotlivých licencií má v riadnom užívaní sanitky aj ďalšie vybavenie. "Po tomto termíne bude o ich ďalšom užívaní rozhodovať náš dánsky akcionár," dodala Načiniaková. Falck v máji oznámil, že na slovenskom trhu končí. Momentálne prevádzkuje 107 staníc záchrannej zdravotnej služby, z toho 27 staníc rýchlej lekárskej pomoci a 80 staníc rýchlej zdravotnej pomoci. Sieť staníc pokrýva 39 percent územia krajiny, a to najmä v regiónoch východného, severného a južného Slovenska, ale tiež v Trnave, Bratislave a okolí. Záchranári spoločnosti ročne absolvujú takmer 150.000 výjazdov. Spoločnosť zamestnáva viac ako 1400 prevažne zdravotníckych pracovníkov.


ĽSNS navrhuje znížiť počet poslancov o tretinu

Kotleba pripomenul, že SaS svojho času tiež presadzovala tento návrh.

BRATISLAVA. Poslanci Národnej rady SR za ĽSNS navrhujú znížiť počet zákonodarcov zo 150 na 100. Dosiahnuť to chcú ústavným zákonom, na ktorého prijatie treba aspoň 90 hlasov. Bez koalície nemá šancu na úspech. O návrhu hovorili na tlačovej konferencii v NR SR, kde líder strany Marian Kotleba vyzval SaS na podporu zníženia počtu poslancov. Pripomenul, že SaS svojho času tiež presadzovala tento návrh. Dala o tom hlasovať aj v referende v roku 2011, ktoré iniciovala, ale nebolo úspešné. Ľudia v ňom podľa Kotlebu zníženie podporili. "Kladne odpovedalo 92 percent zúčastnených občanov, teda takmer milión ľudí bolo za zníženie počtu," pripomenul Kotleba. Kotleba tiež poukázal na nedávne vyjadrenie predsedu SaS Richarda Sulíka, že by sa o počte poslancov mohlo opäť hovoriť. ĽSNS svoj návrh nemá predrokovaný. Podľa Kotlebu by ho však mohli podporiť strany SaS a OĽaNO, keďže obe o tejto téme už v minulosti hovorili. ĽSNS už v septembri 2016 predkladali v parlamente návrh na zníženie počtu poslancov a získal podporu len 19 hlasov. Z toho 14 hlasov bolo z ĽSNS a piati boli z iných strán. Podľa neho zo SaS nehlasoval za ich návrh nikto. Koncom decembra Sulík hovoril o znížení počtu poslancov, keďže podľa neho by mali byť zákonodarcovia adekvátne ohodnotení. Preto Sulíka Kotleba vyzval, aby SaS začala byť konzistentná vo svojich činoch. "Vyzývam ho, aby si spravil poriadok vo svojom klube a aby SaS reagovala na jeho vyhlásenie tým, že podporia náš návrh. Nie je akceptovateľná ich výhovorka v tom, že nepodporia žiadny náš návrh."  Kotlebovci vyčíslili, že znížením počtu poslancov NR SR by štát za jedno volebné obdobie ušetril približne 18 miliónov eur. Zároveň podotkli, že na Slovensku na jedného poslanca dnes pripadá 36 tisíc obyvateľov. Aj keby sa počet poslancov znížil na sto, stále by boli krajiny EÚ, v ktorých na jedného poslanca pripadá viac obyvateľov, ako by to bolo na Slovensku.


Fico: Eurozóna by sa mala ešte viac zomknúť, chceme patriť k jej jadru

BRATISLAVA. Eurozóna by sa mala ešte viac zomknúť, Slovensko chce patriť k jej jadru. Uviedol to dnes v Bratislave predseda vlády SR Robert Fico (Smer-SD) po rokovaní Rady solidarity a rozvoja (RSR), ktorá sa zaoberala pozíciou SR v EÚ v nadväznosti na debatu o jej ďalšom smerovaní za účasti eurokomisára Maroša Šefčoviča a šéfa slovenskej diplomacie Miroslava Lajčáka. "Slovensko je členským štátom eurozóny, teda patríme medzi tie štáty, ktoré používajú euro. Je tu tlak, aby krajiny, ktoré sú v eurozóne a ktoré majú spoločnú menu, sa k sebe ešte viac približovali a aby podstatne viac spolupracovali," priblížil Fico. Užšia integrácia bude podľa neho znamenať aj veľmi citlivé rozhodnutia, napríklad v sociálnej či daňovej oblasti. Podľa Fica "Slovensko nesmie v žiadnom prípade odignorovať alebo zanedbať procesy, ktoré sa teraz spustili, teda rozhovory a rôzne rozhodnutia, ktoré sa môžu v krátkom čase objaviť a ktorých cieľom je hlbšia integrácia krajín platiacich eurom". "Naša oficiálna línia je, že sme za prehlbovanie európskej integrácie, pretože v doterajšom priebehu sa táto ukázala ako mimoriadne úspešný proces. Výsledky účasti Slovenska na tejto integrácii sú veľmi pozitívne," podčiarkol premiér. Ak teda toto prehlbovanie spolupráce v rámci eurozóny má znamenať vytvorenie akéhosi jadra EÚ, je podľa neho ambíciou SR z tohto jadra nikdy nevypadnúť. "Nebude to jednoduché, budú to vážne rozhodnutia, ktoré budeme musieť riešiť v oblasti finančnej, hospodárskej a sociálnej. Budú to aj významné rozhodnutia, ktoré sa budú týkať aj obrany a bezpečnosti, kde sa bude možno integrácia prejavovať v intenzívnejšej spolupráci krajín, pokiaľ ide o zbrojné výdavky na obranu," vyhlásil Fico. "Vláda SR dnes získala od partnerov mandát, aby sme boli veľmi aktívnou súčasťou hlbšieho prehlbovania integrácie, teda hlbšej spolupráce v eurozóne, pretože ak to nebudeme robiť, tak môžeme z tohto jadra vypadnúť. To by bola najväčšia chyba pre našu krajinu," dodal Fico s tým, že ďalšia RSR sa bude konať 29. júna a bude riešiť sociálnu dimenziu ďalšej európskej integrácie. "Ak doposiaľ sme hovorili o nejakom intuitívnom pocite, že chceme byť v jadre, pretože je to pre Slovensko najlepšie, tak po dnešku sme dostali silný mandát," zhodnotil stretnutie minister zahraničných vecí Miroslav Lajčák. "Všetci účastníci dnešného zasadnutia veľmi silne očakávajú a považujú zo svojho pohľadu za najlepšie pre Slovensko, aby sme boli aj v budúcom jadre EÚ," zhrnul minister. Lajčák vysvetlil, že dnešok je začiatkom procesu, v rámci ktorého bude definovaný mandát vlády v rokovaniach. "Už koncom tohto mesiaca bude ďalšie zasadnutie Rady, ktoré sa bude venovať konkrétne sociálnej oblasti, a takto sa budeme venovať aj ďalším, aby sme presne vedeli, kde sa v akých mantineloch pohybujeme," doplnil. Šefčovič uviedol, že podobná diskusia, aká sa začala na Slovensku, by mala prebehnúť vo všetkých členských štátoch Únie. "Práve vďaka tomuto načasovaniu som presvedčený, že slovenský príspevok výrazne ovplyvní túto diskusiu a aj formulovanie záverov pre ďalší vývoj Európskej únie," uviedol. Podpredseda EK uistil, že súčasťou diskusie budú aj témy sociálneho piliera, sociálnych práv a sociálnej konvergencie. "Ľudia si Európsku úniu spájajú aj so sociálnou ochranou aj s kvalitou života a pre budúcnosť EÚ je veľmi dôležité, aby do budúcna bola tým miestom na zemi, kde tie sociálne práva sú najvyššie," zdôraznil Šefčovič. Rada solidarity a rozvoja je platformou pre diskusiu, hľadanie riešení a dohodu medzi zástupcami vlády SR a predstaviteľmi sociálnych partnerov, cirkví a odborných inštitúcií pri príprave rozhodnutí týkajúcich sa rozvoja celej spoločnosti.


Irán hrozí uzavretím hraníc s irackým Kurdistanom, ak vyhlási nezávislosť

TEHERÁN. Irán pohrozil uzavretím svojich hraníc s irackým Kurdistanom a vypovedaním všetkých zmlúv ohľadom bezpečnostnej spolupráce, ak kurdský autonómny región po referende vypísanom na 25. septembra vyhlási nezávislosť. Informovala o tom rozhlasová stanica RFI, podľa ktorej Irán týmito hrozbami prešiel do ďalšej fázy nátlaku v snahe dosiahnuť, aby sa iracký Kurdistan vzdal plánu uskutočniť referendum o sebaurčení regiónu. Vedenie irackého Kurdistanu je však odhodlané plebiscit uskutočniť, a to aj napriek tlaku zo zahraničia. Prehodnotiť tieto plány totiž kurdské vedenie žiada nielen Irán, ale aj Irak, Turecko, USA i mnohé štáty Európy. "Odštiepenie sa kurdského regiónu (od Iraku) bude (pre Irán) znamenať uzavretie všetkých pohraničných postov s týmto novým (štátnym) útvarom," vyhlásil v nedeľu tajomník iránskej Najvyššej rady pre národnú bezpečnosť Alí Šamchání. Uviedol, že spomínaný krok irackého Kurdistanu by mal za následok aj vypovedanie zmlúv uzavretých medzi Iránom a irackým Kurdistanom v oblasti bezpečnosti a vojenskej spolupráce. Irán, kde žije asi šesťmiliónová menšina Kurdov, dlhodobo vystupuje proti referendu o nezávislosti irackého Kurdistanu. Rovnako odmietavý postoj k plebiscitu má aj Turecko, ktoré má tiež početnú kurdskú menšinu. Irán a iracký Kurdistan v posledných rokoch nadviazali spoluprácu v politickej, bezpečnostnej i ekonomickej oblasti. Irán tiež irackým Kurdom dodával zbrane, aby takto pomohol v ich boji proti extrémistickej organizácii Islamský štát (IS). Teherán však rozhodne odmieta myšlienku nezávislosti irackého Kurdistanu, pretože sa obáva, že akákoľvek zmena hraníc by v regióne mohla vyvolať nové konflikty.


Maďarská OTP Banka je na predaj, opúšťa Slovensko

Predaj banky

Čo bude s klientmi

Najhorúcejšími záujemcami sú údajne ČSOB, Tatra banka a Penta.

BRATISLAVA. Slovenská dcéra maďarskej OTP Banky je na predaj. Najhorúcejšími záujemcami sú údajne ČSOB, Tatra banka a investičná skupina Penta, ktorá ovláda Prima banku. Informoval o tom v utorok týždenník Trend. OTP Banka má už prijímať od záujemcov nezáväzné ponuky, v ktorých bývajú uvedené aj prvé približné rámce ponúkaných súm. Začiatok predaja banky týždenníku potvrdili viaceré zdroje z bankového sektora. Ani jedna zo štyroch spoločností informácie nepoprela ani neoznačila za nepravdivé, len ich nechceli bližšie komentovať. "Štandardne OTP Banka nekomentuje trhové informácie tohto typu. Banka je naďalej vo vlastníctve maďarskej OTP Bank a poskytuje pre svojich klientov plnohodnotné bankové služby tak ako doteraz. Už na jeseň pripravujeme novú komunikačnú kampaň, zavedieme služby Google Pay a možnosť vyberať bezkontaktne hotovosť z bankomatov OTP Banky," povedal pre agentúru SITA hovorca OTP Banky Róbert Varšányi. Trend uviedol, že v každom prípade, z informácií aj dát, ktoré zo slovenského bankového trhu vychádzajú už niekoľko rokov, vyplýva, že tak, ako majú ČSOB, Tatra banka či Penta reálne dôvody kupovať, tak má OTP zase reálne dôvody predávať. OTP Banku začali Maďari na Slovensku rozvíjať na základoch prevzatej štátnej Investičnej a rozvojovej banky už v roku 2002. Trend pripomína, že slovenská OTP už raz na predaj bola, pred letom 2008, no vlastníci obchod po pár mesiacoch zastavili. Dôvodom bol príchod krízy, ktorý by cenu peňažného ústavu zrazil dolu. Radšej si ju preto ešte podržali. Dôvodov na aktuálny predaj je podľa Trendu hneď niekoľko. Slovenská OTP v ostatných rokoch prichádza o svoje pozície, padajú jej aj vlastné aktíva. Výkonný riaditeľ Finančného kompasu Maroš Ovčarik pre agentúru SITA povedal, že toto nemusí byť ani zďaleka posledná konsolidácia, vzhľadom na veľkosť slovenského trhu, počet hráčov a aj vzhľadom na perspektívu poklesu ziskov bankového sektora. "Odchodom hráčov sa na jednej strane ochudobní ponuka o ich produkty, čo je zlá správa pre klientov, na druhej strane pokiaľ kupujúci hráči budú viac investovať do inovácií, môžu ponuku nahradiť," skonštatoval Ovčarik. O tom, že slovenské bankovníctvo čaká konsolidácia, sa hovorí už dlhšie a počet bánk sa postupne znižuje. Pred pár rokmi zanikla napríklad Zuno banka, Sberbank sa zlúčila s Prima bankou a málokto si pamätá, že u nás kedysi fungovala Poľnobanka, HVB Bank, či PKB. Konsolidácia bankového sektora prichádza aj pre dosahovanú ziskovosť, resp. vykazovanú stratu. Stratu vykazuje aktuálne aj OTP Banka Slovensko. Ku koncu júna vykázala stratu 673-tisíc eur a za celý vlaňajšok bola v mínuse 3,97 milióna eur.


Diaľničiari trvájú na správnosti vyhodnotenia ponúk v súťaži na R2

Úrad pre obstarávanie podľa diaľničiarov iba definoval potrebu doplnenia zápisnice o vyhodnotení ponúk.

BRATISLAVA. Národná diaľničná spoločnosť (NDS) trvá na správnosti a zákonnosti procesu vyhodnotenia ponúk v súťaži na výstavbu rýchlostnej cesty R2 Kriváň - Mýtna. Pre TASR to uviedla hovorkyňa diaľničiarov Michaela Michalová s tým, že Úrad pre verejné obstarávanie (ÚVO) v rozhodnutí nenamietal výsledok vyhodnotenia ponúk. ÚVO podľa nej v rozhodnutí iba definoval potrebu doplnenia zápisnice o vyhodnotení ponúk, na čom NDS intenzívne pracuje. "NDS bude konať podľa rozhodnutia ÚVO a opätovne vyhodnotí súťaž do 30 dní od nadobudnutia právoplatnosti rozhodnutia," poznamenala hovorkyňa. Cieľom NDS podľa jej slov je, aby bola súťaž bezodkladne ukončená a mohli sa začať stavebné práce. Národná diaľničná spoločnosť prijala v súťaži na tento úsek ponuku Združenia R2 Kriváň - Mýtna (Doprastav, Strabag, Eurovia SK, Eurovia CS). Proti vyhodnoteniu sa odvolal uchádzač, ktorý sa po vyhodnotení ponúk umiestnil na poslednom štvrtom mieste. "NDS vníma podanú námietku ako obštrukčnú, pretože posledný uchádzač ponúkol oproti víťazovi cenu vyššiu o viac ako 21 miliónov eur, zároveň jeho technické riešenie výraznejšie zasiahne do prírodného prostredia a má vyššie prevádzkové náklady. Uchádzač, ktorý podal námietku, doposiaľ nikdy nerealizoval výstavbu diaľnic alebo rýchlostných ciest na Slovensku," priblížila Michalová. Úrad pre verejné obstarávanie (ÚVO) rozhodol o námietke proti vyhodnoteniu ponúk v súťaži na výstavbu rýchlostnej cesty R2 Kriváň - Mýtna. Podľa rozhodnutia, ktoré nadobudlo právoplatnosť 3. septembra, musí Národná diaľničná spoločnosť (NDS) opätovne vyhodnotiť ponuky uchádzačov.


Lama aj ryšavé vlasy. Pozrite si kandidátov na nové emoji pre Apple

Zoznam obsahuje aj variáciu obľúbeného emoji od Apple.

BRATISLAVA. Od budúceho roku budú môcť používatelia iPhonu či iPadu lepšie vyjadriť, ako moc zlý bol ich deň. Medzi kandidátmi na nové emoji sa totiž nachádza aj obrázok výkalu, tentoraz bez úsmevu. Okrem toho k emoji môžu pribudnúť aj páv, medvedík čistotný, nové druhy obuvi, komár či kengura. Nových kandidátov na emoji predstavil na stretnutí technickej komisie Unicode prezident Mark Davis. Všetkých 67 emoji si môžete pozrieť v tomto dokumente. Ich finálne podoby by mali odhaliť v októbri 2017. Emoji budú súčasťou novej verzie Unicode 11.0 , ktorú vydajú v polovici roku 2018. Unicode je medzinárodný štandard, ktorý má za cieľ definovať kódovaciu schému pre väčšinu znakov a iných symbolov písanej komunikácie.


USA rokujú v Katare s Talibanom o mieri

Washington dúfa, že konečnú dohodu s Talibanom uzavrie do 1. septembra.

DAUHA. V snahe ukončiť už 18 rokov trvajúcu vojnu v Afganistane sa v sobotu začalo v katarskom hlavnom meste Dauha najnovšie kolo mierových rozhovorov predstaviteľov USA a hnutia Taliban. Podľa agentúry AFP to oznámil hovorcu Talibanu Suhajl Šáhín. Washington dúfa, že konečnú dohodu s Talibanom uzavrie do 1. septembra, teda ešte pred afganskými prezidentskými voľbami stanovenými na september a prezidentskými voľbami v USA, ktoré sa majú uskutočniť v roku 2020. Dohoda by sa mala týkať aj eventuálneho stiahnutia vyše 20.000 vojakov USA a NATO z Afganistanu, čím by sa skončila najdlhšie trvajúca vojna, akú kedy Spojené štáty viedli. Dohoda by zároveň dala záruky, že Afganistan už viac nebude bezpečným útočiskom pre teroristov, podnikajúcich z jeho územia teroristické útoky. Americký prezident Donald Trump pred novinármi v Bielom dome v piatok povedal, že v tejto súvislosti už "urobili značný pokrok". "Rozprávame sa," dodal. Vyslanec USA pre afganský mierový proces Zalmay Khalilzad, ktorý absolvoval už niekoľko stretnutí s predstaviteľmi Talibanu, pricestoval do Dauhy v piatok večer. "Práve som dorazil do Dauhy, aby som pokračoval v rozhovoroch s Talibanom. Snažíme sa o dosiahnutie mierovej dohody, nie dohody o stiahnutí sa (z krajiny). Ide o mierovú dohodu, ktorá to umožňuje. Naša (americká) prítomnosť v Afganistane je založená na istých podmienkach a aj naše stiahnutie bude založené na podmienkach," napísal Khalilzad na Twitteri. Dodal, že Taliban naznačuje, že konečnú mierovú dohodu s predstaviteľmi USA uzavrie.


Šesť kozmických katastrof, ktoré by mohli vyhubiť ľudstvo

Väčšina vesmírnych hrozieb je výsledkom náhody, môžeme ich iba skúsiť predpovedať.

Ak sa samých seba pýtate, čo je najväčšou hrozbou ľudskej existencie, pravdepodobne vám napadne nukleárna vojna, globálne otepľovanie alebo rozšírenie pandemického ochorenia. Sme ale naozaj v bezpečí, aj za predpokladu, že tieto výzvy dokážeme prekonať? Život na našej malej modrej planéte sa zdá byť bezpečný, kým si neuvedomíte, čo číha vo vesmíre. Nasledujúce kozmické katastrofy sú len ukážkou rôznych situácií, ktoré by mohli závažne ohroziť alebo úplne vyhladiť ľudstvo. Naše Slnko nie je taká pokojná hviezda, ako by ste si mohli myslieť. Vytvára silné magnetické polia, z ktorých vznikajú pôsobivé slnečné škvrny, ktoré môžu byť niekoľkokrát väčšie ako Zem. Zo Slnka vychádza aj prúd čiastočiek a žiarenia - solárny vietor. Ak sa ho magnetickému pólu Zeme podarí udržať na uzde, solárny vietor môže vytvoriť nádhernú polárnu žiaru. Ak vietor zosilní, môže tiež ovplyvniť rádiovú komunikáciu a spôsobiť výpadky prúdu. Najsilnejšia známa magnetická solárna búrka zasiahla Zem v roku 1859. Incident, ktorý sa nazýva Carringtonova udalosť, výrazne narušil malé elektronické zariadenia. Podobné udalosti sa museli niekoľkokrát udiať aj v minulosti a ľudia ich prežili. Lenže v posledných rokoch sme od elektronických zariadení úplne závislí. Pravdou je, že by sme veľmi trpeli, ak podceníme hrozbu prípadnej Carringtonovej alebo ešte silnejšej udalosti. Ľudstvo by síce nevyhladila okamžite, ale predstavovala by obrovskú výzvu. Nemali by sme elektrinu, kúrenie, klimatizáciu, GPS a internet; jedlo a lieky by sa pokazili. Veľmi dobre poznáme hrozby, ktoré môžu pre ľudstvo predstavovať asteroidy - koniec koncov prispeli k zániku dinosaurov. Nedávny výskum nás upozornil, že veľká časť vesmírnych kameňov v našej slnečnej sústave pre nás môže byť nebezpečná. Sme ešte len na začiatku vymýšľania a vyvíjania systémov na ochranu pred niektorými menšími asteroidmi, ktoré by nás mohli zasiahnuť. Pri väčších a zriedkavejších sme ale celkom bezmocní. Nemusia síce vždy zničiť Zem, ani ju spraviť neobývateľnou, ale môžu spôsobiť obrovské tsunami, požiare a iné prírodné katastrofy, ktoré môžu vyhladiť ľudstvo. Kým predošlé vesmírne hrozby sú výsledkom náhody a pravdepodobnosti, vieme naisto, že naše Slnko ukončí svoj život o 7,72 miliárd rokov. V tomto okamihu sa zbaví svojej vonkajšej atmosféry, vytvorí planetárnu hmlovinu a skončí ako hviezdny pozostatok známy ako “biely trpaslík”. Ľudstvo ale tieto záverečné fázy nezažije. Ako bude Slnko starnúť, bude väčšie a chladnejšie. Keď sa z neho stane hviezdny obor, bude svojou veľkosťou môcť pohltiť Merkúr aj Venušu. Zem sa v tomto okamihu môže zdať bezpečná, ale zo Slnka začne fúkať extrémne silný solárny vietor, ktorý Zem spomalí. O približne 7,59 miliárd rokov tak naša planéta vletí do vonkajších vrstiev rozrastenej zomierajúcej hviezdy a navždy sa rozplynie. Extrémne silné výbuchy energie zvané záblesky gamma žiarenia môžu spôsobiť binárne hviezdne systémy (dve hviezdy obiehajúce spoločný bod) a supernovy (vybuchujúce hviezdy). Tieto záblesky energie sú extrémne silné, pretože sústredia svoju energiu do úzkeho lúča, ktorý netrvá dlhšie ako sekundy alebo minúty. Výsledné žiarenie môže poškodiť a zničiť našu ozónovú vrstvu, ktorá chráni život pred škodlivým UV žiarením zo Slnka. Astronómovia objavili hviezdny systém WR 104, kde by sa takáto udalosť mohla stať. WR 104 je vzdialený približne 5200 až 7500 svetelných rokov, čo nie je dosť ďaleko, aby sme boli v bezpečí. A vieme iba hádať, kedy sa záblesk stane. Našťastie je možnosť, že nás môže lúč úplne minúť. Výbuchy supernovy, ktoré nastávajú, keď hviezda dosiahla koniec svojho života, sa v Mliečnej ceste dejú v priemere raz až dvakrát každých sto rokov. Väčšia pravdepodobnosť supernovy je bližšie k hustému stredu Mliečnej cesty a my sme približne dve tretiny cesty od stredu, čo nie je vôbec zlé. Takže môžeme v najbližšej dobe očakávať nejakú neďalekú supernovu? Hviezda Betelgeuse - červený super obor, ktorý sa blíži k svojmu koncu - v súhvezdí Orion je vzdialená iba 460 až 650 svetelných rokov. Mohla by sa stať supernovou teraz alebo počas najbližších milión rokov. Našťastie astronómovia odhadli, že nato, aby žiarenie zo supernovy poškodilo našu ozónovú vrstvu, musela by hviezda vybuchnúť v okolí 50 svetelných rokov. Takže táto hviezda nás nemusí znepokojovať. Medzičasom by sa hviezda, ktorá sa túla cez Mliečnu cestu, mohla priblížiť dostatočne blízko k nášmu Slnku a interagovať s Oortovým mrakom na okraji slnečnej sústavy, odkiaľ pochádzajú naše kométy. Mohlo by to zvýšiť pravdepodobnosť, že by sa na Zem dovalila obrovská kométa. Aj samotné Slnko putuje svojím chodníkom cez Mliečnu dráhu, ktorý nás vedie cez viac alebo menej husté oblasti medzihviezdneho plynu. Momentálne sa nachádzame v menej hustej bubline, ktorú vytvorila supernova. Solárny vietor a solárne magnetické pole pomáhajú vytvárať bublinovú oblasť heliosféru, ktorá obkolesuje našu slnečnú sústavu a chráni nás od interakcie z medzihviezdnym médiom. Keď tento región o 20- až 50-tisíc rokov opustíme (podľa súčasných pozorovaní a modelov), naša heliosféra môže byť menej účinná a Zem vystaví nebezpečenstvu. Môžeme napríklad zažiť výrazné klimatické zmeny, kvôli ktorým by bol život pre ľudí náročný, ak nie nemožný. Koncu ľudstva na Zemi sa nevyhneme. Ale nie je to nič, kvôli čomu by sme sa mali schovávať pod stolom. Nedokážeme to zmeniť, rovnako ako naše životy majú určitý začiatok a koniec. Definuje nás to a núti nás uvedomiť si, že jediné čo môžeme spraviť je naplno využiť náš čas na Zemi. Hlavne keď vieme, že Zem potrebuje jemnú rovnováhu, aby ľudstvo udržala. Všetky predošlé scenáre v sebe skrývajú skazu, ale zároveň prinášajú aj krásu a údiv. V mnohých prípadoch vytvárajú to, čo nám umožnilo vzniknúť. Namiesto pohľadov na nočnú oblohu a úvah o tom, čo by nás mohlo zabiť, by sme mali žasnúť nad hĺbkou vesmíru, nad jeho divmi a nad jeho vznešeným charakterom. Inšpirujte sa vesmírom. Ponúka budúcnosť a zmysel. Tento článok pôvodne vyšiel na webe The Conversation. Originál si môžete prečítať kliknutím na tento odkaz.


Venezuelská opozícia a vláda začali nové kolo rozhovorov pod záštitou Nórska

Nórsko trvá na hľadaní ústavného riešenia.

BOGOTA. Venezuelská opozícia a vláda začali nové kolo rozhovorov sprostredkovaných Nórskom. Informoval o tom v stredu Stalin González, druhý podpredseda opozíciou ovládaného Národného zhromaždenia. "Trváme na hľadaní ústavného riešenia, ktoré ukončí utrpenie Venezuelčanov. Náš ľud potrebuje definitívne výsledky, aby sa dostal z krízy, v ktorej sa nachádzame," napísal González podľa agentúry DPA na Twitteri. Zároveň sa poďakoval Nórsku "za jeho podporu v uľahčovaní tohto procesu". Nórsko pred dvoma týždňami uviedlo, že venezuelská vláda a opozícia sa budú snažiť, aby čo najskôr našli riešenie krízy vo Venezuele, pričom obe strany vyzvalo, aby boli vo svojich vyjadreniach opatrné. Ako pripomenula DPA, rozhovory medzi venezuelskou opozíciou a vládou prezidenta Nicolása Madura sa začiatkom júla konali na karibskom ostrove Barbados a predtým aj v máji v nórskom Osle. Napätie vo Venezuele sa stupňuje od 23. januára, keď sa predseda parlamentu Guaidó vyhlásil za úradujúceho prezidenta. Za legitímneho lídra Venezuely ho uznalo viac než 50 krajín vrátane Spojených štátov a väčšiny krajín Južnej Ameriky.


Minuloročné sucho ochudobnilo slovenských farmárov o takmer 20 miliónov eur

Sucho potrápilo viaceré krajiny Únie. Aj preto sedem krajín okrem Slovenska požiadalo o predčasné, preddavkové vyplácanie priamych podpôr.

BRATISLAVA. Minuloročné sucho spôsobilo výpadok príjmu na úrode 19,33 milióna eur. Informovala o tom na tlačovej besede Rady poľnohospodárskych a potravinárskych samospráv predsedníčka Agrárnej komory Slovenska (AKS) Helena Patasiová. Európska legislatíva podľa nej umožňuje členským krajinám, aby farmárom, ktorí boli postihnutí nepriaznivými poveternostnými podmienkami a majú väčší výpadok ako 30 percent z priemeru úrody za posledných 5 rokov (najlepší a najhorší rok sa vynechá), poskytli kompenzáciu za náhradu príjmu. "V tomto prípade výpadok z úrody dosahoval v niektorých prípadoch aj 70 percent," zdôraznila. Pripomenula, že sucho postihlo viaceré krajiny EÚ. Aj preto sedem krajín okrem Slovenska požiadalo o predčasné, preddavkové vyplácanie priamych podpôr. Česká republika a Maďarsko eliminovali dotknutým farmárom výpadok z ušlých príjmov. Česká vláda schválila 25. septembra 2017 na zmiernenie škôd spôsobených suchom sumu zo štátneho rozpočtu vo výške približne 77 miliónov eur. Dôležitým systémovým nástrojom na riešenie rizikovosti poľnohospodárskej výroby je podľa nej poistenie, ktorým sú kompenzované škody z následkov nepredvídaných udalostí na poľnohospodárskej produkcii a ostatnom majetku. Dosah poistenia je rozhodujúci a docenený formou čiastočnej kompenzácie výpadku príjmov v dôsledku škôd spôsobených na úrode plodín, zvieratách a majetku poľnohospodárskych podnikov. Poistenie poľnohospodárskych podnikov je podľa predsedníčky AKS v súčasnej dobe dobrovoľné, založené na zmluvných podmienkach komerčných poisťovní. Poistenie je založené na prerozdeľovacom procese a je rozhodujúcim faktorom kompenzácie škôd lokálneho charakteru. V roku 2016 si poľnohospodárske podniky poistili v komerčných poisťovniach majetok, úrodu a zvieratá v celkovej hodnote 19,3 milióna eur, z čoho im bolo vyplatených na škodách 39,3 percenta. Nie všetky následky rizík na všetkých plodinách sú však kryté poistením, napríklad sucho, záplavy, dažďová smršť počas žatvy, a podobne. "Od roku 2010, keď bolo Slovensko postihnuté záplavami a zo štátnej pomoci bolo vyplatených 5,5 milióna eur, voláme po založení tzv. rizikového fondu, do ktorého by museli dobrovoľne prispievať poľnohospodári, štát, prípadne aj poisťovne," povedala. Slovenskí poľnohospodári a potravinári združení v Rade poľnohospodárskych a potravinárskych samospráv podľa Patasiovej naďalej žiadajú na zabezpečenie fungovania agropotravinárskeho sektora v časoch klimatických zmien aj vytvorenie rizikového fondu, ktorý by poskytol potrebnú náplasť na ranu v poľnohospodárstve, ktorú spôsobilo napríklad sucho v roku 2017. Radu poľnohospodárskych a potravinárskych samospráv tvorí päť relevantných agropotravinárskych samospráv pôsobiacich na Slovensku, a to Slovenská poľnohospodárska a potravinárska komora, AKS, Potravinárska komora Slovenska, Zväz poľnohospodárskych družstiev a obchodných spoločností a Združenie vlastníkov pôdy a agropodnikateľov Slovenska.


DOBRÉ RÁNODobré ráno: Pokuta v tisíckach eur nebude, povolia domáce pálenky

Potom, ako Most – Híd presadil, že s 0,5 promile už na bicykli človeku nehrozí pokuta, myslel aj na milovníkov destilátov. Po novom na Slovensku už nebude trestné vypáliť si zopár litrov alkoholu aj vo vlastnej pálenici. Doteraz za domácu výrobu pálenky hrozili pokuty v tisíckach eur. Každý by si mohol doma vyrobiť 25 litrov destilátu bez toho, aby mu za to niečo hrozilo. Za každý vypálený liter bude potrebné odviesť len daň 2,70 eura. Peter Kapitán sa o domácom pálení rozpráva s Jánom Krempaským. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Na opravu bratislavskej hlavnej vlakovej stanice pôjdu tri milióny eur. Dohodol sa na tom premiér Peter Pellegrini s ministrom dopravy Arpádom Érsekom a primátorom Bratislavy Ivom Nesrovnalom. Stanica v Bratislave je už roky v dezolátnom stave, s jej opravou by sa malo začať do konca tohto roka. V súvislosti s únosom Vietnamca Trinha Xuana Thanha je mlčanlivosti zbavených už 44 ľudí. Ministerka vnútra Denisa Saková tak vyhovela žiadosti vyšetrovateľov, ktorí sa únosom Vietnamca cez Slovensko začali zaoberať po mediálnom tlaku. Slovensko je podozrivé, že Vietnamskej tajnej službe požičalo vládny špeciál, v ktorom uneseného občana Vietnamu previezla. Štátne inštitúcie mohli pri zákazkách postupovať diskriminačne, čím získala výhodu bezpečnostná firma Bonul vlastnená Miroslavom Bödörom, ktorý je považovaný za jedného z oligarchov Smeru. Domnieva sa to Nadácia Zastavme korupciu, ktorá v tejto súvislosti podala hromadný podnet na kontrolu 26 tendrov spolu za miliardu eur. Najpravdovravnejším politikom je predseda SaS Richard Sulík, naopak najviac nepravdivých výrokov má na svojom konte šéf ĽSNS Marian Kotleba. Vyplýva to z údajov stránky demagog.sk ktorá overuje výroky politikov v diskusných reláciách. Spomedzi predsedov koaličných strán dopadol najlepšie predseda Smeru Robert Fico. Smrť nemeckého občana v meste Chemnitz, z ktorej sú podozriví Iračan a Sýrčan, vyvolala protesty stoviek ľudí. V nedeľu radikáli napadli prisťahovalcov a ľudí, ktorí nevyzerajú ako Nemci. Demonštrácie, pri ktorých sa zranilo niekoľko ľudí, sa diali aj v pondelok. Správanie ľudí odsúdila Nemecká vláda a debatuje sa o tom, či spolková krajina Sasko situáciu v meste dostatočne zvláda. Podcast Dobré ráno je dostupný na rôznych platformách: Okrem podcastu Dobré ráno vydáva denníka SME aj ďalšie tri podcasty - Zoom, Klik a Tech_FM. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a objavov, zo sveta astronómie, biológie a medicíny, ale aj o tom, ako sa šíria hoaxy a falošné správy, a v čom klamú. Klik je týždenný podcast o udalostiach, ktoré sa udiali vo svete technológií, médií a sociálnych sietí. Vychádza každú sobotu ráno. Podcast Tech_FM, ktorý vzniká tiež v spolupráci s Rádiom_FM, sa venuje dvom vedeckým alebo technologickým správam týždňa. V máji prerobil denník SME aj svoje televízne štúdio, aby vznikol priestor na nové podcastové štúdio. Podcastové štúdio je dostupné aj k prenájmu na externé nahrávanie. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení.